text:
Prose rimæ/Loritto ò o Papagallo de Moneghe/Parte segonda
PARTE SECONDA
1
A notizia, che o Paddre o s'ëa degnôu
De passâghe a demôa d'ûn pappagallo,
E che inoltre o l'aveîva dimostrôu
O piaxeì de poeì fâghene ûn regallo,
Da-e Sorelle a l[']è stæta riçevûa
C'ûn piaxeì de dubbiscima natûa.
2
Perchè l'animo ûmano o l[']é coscì,
Che ûnn-a cösa o-a vorriæ ciû a gh[']é proibïa,
Ma ûnn-a votta concessa o-a lascia lì,
E o ghe perde ipso facto o gimichïa,
E o no-a vœû manco quæxi ciû piggiâ,
Solo percöse a no gh'è ciû negâ.
3
Cos[c]ì lö quando aveivan dûbitôu
D'avei veûggia d'ûn frûto ch'ëa proibïo,
Ûn öxello pe tûtte o sæ bastôu,
Anche che o fosse ûn oxellin da nïo,
Aoa poi che o Canonego o ghe-o dava,
Trovavan che ûn öxello o no bastava.
4
Tûtto questo o pensavan in segretto,
Sensa dîselo manco in confidensa,
E atteggiando ansi a bocca a ûn sorrisetto
Tûtto pin de modesta compiaxensa,
Mandavan a fâ fotte o pappagallo,
E o Paddre che o ghe-o dava pe regallo.
5
O diffiçile o l'ëa de combinâ
Chi doveiva tegnî sto bell'assesto
Pe curâlo, pe dâghe da mangiâ,
Pe tegnîlo pulito e fâghe o resto,
In manëa che se poësan divertî
Tutte egualmente sensa aveì da dî.
6
Comme l'ëa da aspëtâse, ogni Sorella
A vantava diritti a questo ûffizio,
E perchè no nascesse ûnn-a rattella,
E nisciûnn-a n'avesse pregiudizio,
A Badessa a l'ha imposto a so opinion
Troncando in sciö ciû bello a discûssion.
7
A l'ha dunque deciso e stabilïo,
Che in refettöio lê o dovesse stâ,
Che fêua da Maddre fessan tûtte o gïo
Pe aveine cûra, e dâghe da mangiâ,
E o no poesse servî de distrazion
Che soltanto in te l'öa da ricreazion.
8
Quest'ukase o l'é parso troppo crûo,
E o l'ha dæto in scï nervi a ogni Sorella,
Perchè ognûnn-a, se sa, a l'aviæ vosciûo
Piggiâselo ûn pittin, portâlo in cella,
E demoâsene ûn pö comodamente,
Senza fâlo in presenza a tanta gente.
9
Ma no poendo variâ questo decretto,
Perchè a Maddre a l'ëa dûa, ferma, intestâ,
Lö se son contentæ de piggiâ o petto,
Sperzûandose che quando o l'arriviâ
De no fâ manco mostra che o ghe segge
In protesta di tal barbara legge.
10
Aveiva a Sûperiôa pe-o gran momento
Che Loritto o l'intrava in Monestê,
Tûtto disposto a che o riçevimento
O riûscisse adreitûa degno de lê;
E co-e ätre a l'ëa andæta in parlatöio
Pe portâlo con pompa in refettöio.
11
Lê frattanto o se fäva dexidëâ
Comme tûtte e personn-e de riguardo,
E-e Sorelle che o stavan aspëtâ
Mugugnavan zà ûn pö pe o so ritardo,
Quando sêunn-a a campann-a e in porterîa,
Se commensa a sentî da ciarlaxîa.
12
Comme quando a-e reviste, a guarnixion
A l'aspëta a pied'arm o generale,
Sêunna a tromba, a se mette in poxision
Mentre a mûxica a sêunna a marcia reale,
E a stà sensa fiatâ, pronta a-o comando
Mentre quello o l'arriva galloppando:
13
Coscì e moneghe, inteìzo o primmo ciocco
Che annunziava l'arrivo d'ûn foestê,
Se sûn viste ïsâ sciû tûtte d'ûn tocco
Comme avessan de molle in to panê,
E ordinâse in raxon de gerarchîa
Intonando d'accordo l'alleluîa.
14
E frattanto o Canonego, vestïo
Cö cappin, co-a zimara e cö rocchetto,
Serio e grave, tegnindose in sciö dïo
Quella bella casann-a de Loretto
O faxeiva o so ingresso in parlatöio,
Proprio comme o portasse l'ostensöio.
15
E lì, sensa parlâ, comme se fa
In cappella pe dâ a benedizion,
O trinciava co-a man de ça e de là,
D'in äto in basso, in ogni direzion,
Comme a dî: Figge cäe, ve-o chì l'öxello,
Ammiæ ûn pö se o n'é grosso, e se o n'é bello!
16
Quindi grave e con passo cadensôu,
Doppo aveì fæto o gïo de tûtta a stansa
O se mette a arvî a marcia, seguitôu
Da-e Moneghe, che misse in ordinansa
L'accompagnan con pompa in refettöio
Mugugnando in ti denti ûn responsöio.
17
E là o Paddre, fermandose in to mëzo
Da vasta sala, co-e Sorelle intorno,
O l'ha misso o Loritto in sciö so vëzo,
Che o gh'ëa zà preparôu da quarche giorno,
E o s[']è regiôu pe dî döe paole in croxe
Tiando sciû scracchi pe scciarîse a voxe:
18
«Sorelle dilettissime, o commensa,
»Voi dovete sapere al par di me,
»Come la mano della Provvidenza
»Sia di tutte le cose il gran perché,
»Come si debba a lei, se fur create
»Bestia universa et volucres pennate.
19
»E da questa sentenza del salmista
»Voi dovete veder, come i pennuti
»Furon sempre più grati e meglio in vista
»All'Ente eterno, più che gli altri bruti,
»Che mostrò con speciale compiacenza
»Di servirsene in ogni contingenza.
20
»E per questo, non è senza un perchè
»Se al tempo del Diluvio Universale
»A un corvo e a una colomba da Noè
»Venne dato un incarico speciale,
»Benchè questo, non fosse in verità
»Eseguito con pari fedeltà.
21
»E vediamo le quaglie nel deserto
»Fatte piovere ai profughi Israeliti,
»Benchè, volendo, Dio potea di certo,
»Mandar loro de' buoi bell'arrostiti,
»E sappiam che per coglier Pietro in fallo
»Dio lo fece avvisar, da chi? da un gallo.
22
»V'è inoltre il pellican che s'apre il petto
»Per fare a' suoi pulcin sorte men trista,
»V'è l'Aquila, l'uccello prediletto
»Del rapito di Patmo Evangelista,
»E che più? v'è il colombo che, si sa,
»È terza parte della Trinità.
23
»Or se il cielo prescelse il corvo, il gallo,
»Il colombo, la quaglia ed altri uccelli
»Che non han la virtù del Pappagallo,
»E son tutti di lui men vaghi e belli,
»Figuratevi un po' se preferito
»Non lo avrebbe, se allor fosse esistito.
24
»Ma per disgrazia non potea l'Eterno
»Impiegar la sua rara abilità,
»Perchè desso è un uccel tutto moderno
»E non era ancor noto a quell'età.
»Non essendo scoperto il Nuovo Mondo
»Che di simili uccelli è assai fecondo.
25
»Ma se questo volatile ciarliero
»Nol vediam nella Bibbia e nel Vangelo,
»Non ne consegue e non è punto vero,
»Che un uccello non sia benviso al cielo,
»Che gli die' di parlar la facoltà
»Per provarci la nostra inanità.
26
»Così quando ci avvien d'insuperbirci
»Perchè abbiamo la lingua ed il cervello,
»Ecco il Cielo che manda ad avvertirci
»Che non siamo da più di quest'uccello,
»Ma che anzi siamo assai da men di lui,
»Perch'esso vive molto più di nui.»
27
E chì o Loro, o seccôu dall'orazion,
O o l'avesse bezêugno de mangiâ,
Comme o voesse adreitûa dâghe raxon,
O s[']è misso a fâ strepiti e a sbraggiâ;
«Da papâ, da papâ, povëo Loritto»,
Mentre che o Paddre o ghe dixeiva sitto.
28
A-e Moneghe ghe scappa ûn pö da rïe,
Ma o Paddre serio o torna a continûâ:
«Noi dunque dicevam, Sorelle mie,
»Noi dunque dicevam - Loritto réâ».
«Mia chi passa, o l[']è o Re che và alla caccia,
»Sêunna a trombetta - e o te ghe a sêunna in faccia».
29
O Canonego chì o fa torna pillo,
O s'impunta, o no sà ciû cöse dî,
E Moneghe tîan sciû tûtte o mandillo,
Chi pe tegnise o rïe, chi pe toscî,
E in to sforso, mollâ ciancianinetto...
Ma però, bocca sciû mi no ghe a metto.
30
«Noi dunque dicevam, che questa bestia»
Marcando bestia de cattivo umô,
«Ben sovente ci dà grave molestia»
E o pappagallo «turô ruturô»
E poi sbraggi, scigöi, scciuppoîn de rïe,
E pe razzo finale e litanïe.
31
Sentindo e litanie, ve lascio dî!
E Moneghe ch'ëan zà tutte in orgasmo,
Alloa no s'èn posciûe ciû contegnî,
E vinte, trasportæ da l'entusiasmo
Han rotto e file, ed han battûo de man,
Lasciando o Paddre solo comme ûn can.
32
Lê veddendo coscì, o cangia de cëa,
Poi o piggia de fotta o so cappello
E o va via mugugnando: « che manëa!
»Me lascian mì, percöse gh'han l’öxello!
»Ma ghe veddieì, se no ve metto a-o passo
»Brûtte teste fasciæ, teste de casso».
33
Nisciûnn-a de Sorelle, fêua che a Maddre,
E quarche ätra, zà vëgia e arrensenïa,
Lì in sciö momento a l'ha osservôu che o Paddre
Co-a fotta in corpo o se n'ëa andæto vïa,
Tanto ëan tûtte co-a testa in to ballon,
Che n'avieivan sentïo manco o cannon.
34
Mentre a Maddre, confûsa ed ûmiliâ,
A va dietro a-o Canonego a calmâlo,
Çercan tûtte de poeise avvixinâ
A-o Loritto pe veddilo e toccâlo,
Se ghe strenzan intorno invexendæ
A forsa de spuncioîn, sbraggi e gommiæ
35
Lê in sce-e primme confûso e mäveggiôu
De l'invexendo che o s'é visto in gïo,
O resta lì ûn pittin comme incantôu,
Poi o piggia in t'ûn attimo ûn asbrïo,
E sghêuando sorva de sto særa særa,
O va co-a pansa a dâ ûnn-a patta in tæra.
36
E Sorelle in to veddilo piggiâ
Sta pattassa che a poeiva rovinâlo,
Vegnan tûtte ciû gìanche che a bûgâ,
Ghe camminan apprêuvo pe acciappâlo,
Mentre lê o cöre pe piggiâ o barcon,
Ranghezzando e dixendo a so raxon.
37
Chì commensa ûnn-a caccia originale
Tra lê che o scappa e lö che o vêuan piggiâ;
Lê o fa quanto se pêu per evitâle,
E lö tûtto pe poeilo circondâ,
Proprio comme chi zêuga a scondilö,
Tïando sbraggi e spunciandose da lö.
38
In to mentre che son lì in sciö ciû bello,
Torna a Maddre stupïa de sta caladda:
«Cöse gh'ælo? chi fa tanto bordello?
»Figge cäe, ve pâ d'ëse in sce ûnn-a stradda?»
Co-e man dai fianchi a se ghe mette a dî:
«Ve pä questo ûn contegno da tegnî?»
39
E Sorelle piggiæ proprio in sce l'atto,
Stan lì mortifichæ co-a testa bassa,
E frattanto o Loritto quatto quatto,
O se mette a schifî tanto che o passa
Traversando sta mûagia de fâdette,
Scinn-a sotto ûnn-a banca e o se ghe mette.
40
Mentre a Maddre a continua a predicâ,
Dando a tûtte de stûpide e de sciolle,
De lì ascoso o se-a mette a coggionâ,
Imitando a l'incirca e so parolle,
E o te a fâ restâ lì co-a bocca averta,
Gïando i êuggi, pe ammiâ chi ghe dà a berta.
41
A-o reciocco da voxe e a-o so metallo
Accorzendose sûbito chi o l'é,
A se vorta, a no vedde o pappagallo,
E a domanda a raxon perchè o no gh'é,
E sentindose dî che o l'é scappôu,
«Ecco, a dixe, n'ho gûsto, o l[']é o peccôu.
42
»Se n'avesci tegnûo questo contegno,
»L'öxello forse o no sariæ scappôu;
»Fæta a miccia, se avesci ûn pö d'inzegno,
»L'averesci a quest'öa torna acciappôu,
»Invece de stâ lì co-e brasse molle,
»E fâ di versci comme tante sciolle».
43
E c'ûn fâ risoluto a s'incaminn-a
Verso da banca dove gh[']é o Loretto,
Sensa tanti preamboli a se chinn-a
E a gh'infia sotto a man ciancianinetto,
Tûtt'assemme a sta sciû buttando ûn crïo,
Portandose o Loritto appeizo a-o dïo.
44
«O meschinn-a de mì, o me taggia o dïo,
»Aggiûtto, figge cäe, miæ d'acciappâlo!»
E Sorelle ghe cöran tûtte in gïo
Ma tant'é, no s'azzardan de toccâlo,
E lê a sbraggia ciû forte, a-o sbatte, a-o scrolla,
A ghe dà di pattoin, ma lê o no-a molla.
45
Finalmente sorella Rosalïa,
Ûn bello moneghin ciû fëo che l'aggio,
Veddendo che e compagne aveivan puïa
A se fa avanti lê tûtta coraggio,
A l'acciappa l'öxello, a gh'arve o becco,
e a ghe molla ûn scopasso bello secco.
46
Poi a torna a pösâlo in sciô baston,
Cö ûnn-a zunta de lecche e micellæ,
Mentre a Maddre a se mette in convulscion
E-e Sorelle son tûtte invexendæ
A çercâ pesse, binde, arnica, unguento,
E a fâla rinvegnî da-o svegnimento.
47
No vorrieivo però che se credesse
Che da-o so moddo de trattâ co-a gente,
O Loro pe natûra o battusesse,
O che o foîse, pe dïla, ûn'aççidente,
Mentre invece o l'ëa ûn tocco de cuggèlla
Che o n'aveiva mai fæto ûnn-a rattèlla.
48
E do resto vorriæ vedde se voî
Trovandove in to mëzo a tante figge,
Misso a-e streite, e veddendove scorrî,
No sæsci andæto, comme lê, in te sbigge,
E in mancansa de becco, manaman
Che no ve sæsci ûn pö servïo de man!
49
Zà sta razza d'öxelli a l'é coscì
Che vêuan ëse trattæ co-a prepotensa;
Guai a quello, o savieì mëgio che mì,
Che o ghe mostra da puïa, da diffidensa,
O l[']é lesto, o pêu fâ cöse se sæ,
Ma tant'é o no ne fa mai ciû i dinæ.
50
E de fæto, da-o giorno memorabile
Da so scena co-a Maddre Sûperiôa,
O s'ëa fæto ciû docile, ciû affabile,
O saveiva piggiâ tûtto in demôa
Quæxi comme pe fâse perdonâ
Quello brûtto so moddo de trattâ.
51
E o l'avieiva vosciûo che o se tocchesse,
O dava a sampa, o l'abbassava a testa
Perchè quarche Sorella a ghe-a grattesse,
E o sbatteiva de äe pe fâghe festa,
Ma e Moneghe l'ammiavan da distante,
Ne l'avieivan toccôu chi sa pe quante.
52
Ma veddendo Sorella Rosalïa
Che lê a se-o fava arrampinâ in sciä spalla,
A-o piggiava in te man sensa aveì puïa,
A te-o fava sätâ comme unn-a balla,
Tant'è ghe moiva o chêu de doveì stâ
Solo lì a vedde e de nö poeì toccâ.
53
E a pittin a pittin, de giorno in giorno,
Quarchedûnn-a ciû ardïa, ciû addemoelâ,
A s[']è missa a frettâseghe d'intorno,
A portâghe quarcösa da mangiâ,
E veddendolo paxe, a l'ha finïo
Pe azzardâse a toccâlo e a dâghe o dïo.
54
Fæto zà o primmo passo e a giassa rotta,
Vêuan tûtte fâ a so prèuva, e in conseguensa,
L'ûnn-a doppo de l'ätra a ûn pö pe votta
Finiscian con piggiâghe confidensa,
E visto che zûgavan a-o segûo,
Se fan scinn-a piggiâ d'in bocca o spûo.
55
A so onore, bezêugna confessâ
Che no solo lê o gh'ëa riconoscente,
Ma o çercava ogni via pe fâse amâ,
Pe mostrâse ciû asperto, intelligente,
Ripetendo orazioîn, nommi, sciortïe,
Antifone, fioretti, avemarïe.
56
Questo tempo pe o povëo pappagallo,
O l'é stæto ûn continuo gödimento,
Unn-a sola carezza, ûn lungo sciallo,
Unn-a festa d'ogni ôa, d'ogni momento,
In capitolo, in cöro, in cella, in letto,
Dappertûtto gh'ëa e schitte do Loretto.
57
E cöse intanto ëan zà ridûte a-o punto
Che se fava meno atti de pietæ,
O contegno o n'ëa ciû coscì compunto,
E-e orazioin dïte in sprescia, arrûbattæ,
Gh'ëa ûn rilascio totale, e addio vexin,
Se a cösa a continûava anc'ûn pittin.
58
Perch'oltre tûtto questo, gh'ëa e gioxïe
Che finivan ben spesso in te rattèlle,
Parolle inveninæ, muri, raoxïe,
Quarche votta manezzo de sciarbèlle,
E scinn-a (ho suggezion de dî a veitæ)
Gh'ëa de belle che s'ëan zà sgranfignæ.
59
Ma a Maddre che a l'ëa raoza, imbozzonâ
Pe-a so man indoentïa da quello sguaro,
Veddendo sto bordello, a s[']è sciätâ,
E decisa de mettighe riparo,
A l'ha fæto revive o so decretto
Pe mette a-o passo e Moneghe e o Loretto!
60
Pövëo Loro! che brûtto cangiamento
Da o scöso de Sorelle a o so baston,
Sempre lì solo ne l'isolamento
O no poeiva capî quest'abbandon,
Costreito a destegâ o so repertöio
A-e mûage e a-i tavoloîn do refettöio!
61
E-e Sorelle? che muri, che raoxîa!
De no poeilo ciû vedde che a disnâ,
Co-i êuggi smorti dä malinconîa,
Se-o sciorbîvan invece de mangiâ,
Se rödeivan de veddise-o vexin,
Sensa poeilo toccâ manco ûn pittin.
62
Gh'ëa zà stæto ûn pittin de rescistenza,
Quæxi ûn principio de rivolûzion;
S'ëan volte a-o Paddre pe ciammä ascistensa,
Pe dighe bella netta a so raxon,
Ma s'ëan subito accorte a-e so risposte,
Che aveivan fæto o conto sensa l'oste.
63
Ed ansi lê che o l'ëa ancon pin de fotta
Pe a figûa che gh'aveivan fæto fâ,
E no ghe paiva vëa d'aveile sotta,
E avei mëzo de faghela pagâ,
O l'ha fæto, in omaggio ä disciplinn-a
Piggiâ o Loro pe fottilo in cuxinn-a.
64
In cuxinn-a! lì solo, abbandonôu
A-e cattive manëe d'ûnn-a conversa!
Questo colpo de grazia o gh'é bastôu
Pe piggiâ o Monestê coscì ä reversa,
Che o s'é deciso de sätâ o barcon,
Ciûttösto che subî st'ûmiliazion.
65
E de fæto, aspëtôu che a cuxinëa
A foîse invexendâ in te cassarolle,
O s'asconde in to mëzo a ûnn-a panëa
Tûtta pinn-a d'indivia e de scarolle,
E poi scelto o momento, o sciorte, o sghêua,
E o se trêuva in t'ûn attimo de fêua.


c: text/html

text:
Lombardïa
A Lombardîa a l'è 'na región de l'Itàlia setentrionâ de ciù de 10 milioìn de abitànti, con cappolêugo Milàn. A confinn-a a ponénte co-o Piemónte, a nòrd co-a Svìsera, a levante co-o Véneto e o Trentin-Erto Addige e a sùd co l'Emilia-Romagna.
Cappolêughi de provìnsaModìfica
I cappolêughi de provìnsa da Lonbardîa són (in órdine arfabético):
NòtteModìfica
- ↑ Òperatîva da-i 16 de màzzo 1970
- ↑ Dæto Istat - Popolaçión rescidénte a-i 31 de zenâ 2021.
Âtri progèttiModìfica
- Wikimedia Commons a contêgne di inmàgine ò di âtri files in sce Lombardïa

robotstxt: allowed

filter: keep


text:
Paciugo e Paciuga
O Paciûgo e a Paciûga son dôe figûe ligæ a ûnn-a de ciù antîghe legénde zenéixi co-in reciàmmo a-a religión.
E stâtue do Paciûgo e da Paciûga se pêuan atreuvâ inte 'na capeléta do Santuâio de Sànta Màia e San Michê Arcangelo a Cônâ, a Cornigén.
A stöia do Paciûgo e da Paciûga[modìfica | modìfica wikitèsto]
O Paciûgo e a Paciûga són doî spozoéi vestîi co-i tìpichi costùmmi zenéixi do XVIII sécolo. O Paciûgo o l'é 'n mainâ de Prè. A Paciûga a l'é 'na dònna bónn-a e divöta, in particolâ a-a Madònna de Cônâ. Inte 'n viâgio in mâ o Paciûgo o vêgne inprexonòu da-i Tùrchi e condûto in Algerîa donde o ghe résta pe dôze ànni.
A sò mogê a pensâva sôlo a lê e tùtti i sàbbi a l'andâva a-o Santuâio da Madònna de Cônâ e pe lê o pregâva con fervô, de mòddo che o mâio o fésse ritórno a câza. Ma a génte, ch'a-a vedéiva sciortî tùtti i sàbbi, a comensâva a pensâ mâ e dónca a inandiâ di ciæti.
In giórno, a-a chéita, o Paciûgo o l'ariêsce a scapâ e a ritornâ a Zêna. O giórno do sò ritórno o l'êa pròprio sàbbo, dónca a sò mogê a l'êa andæta a-o Santuâio de Cônâ e a no gh'êa in câza. Quànde o Paciûgo o l'arîva e o no atrêuva a sò mogê, o domànda informaçioìn a-i vêxin, çercàndo de no fâse riconósce. Ma 'na vegêtta, ch'a l'àiva acapîo che quéllo o l'êa o Paciûgo e ch'a l'êa stæta de lóngo giöza di doî spozoéi, o ghe rispónde che tùtti i sàbbi, co-a scûza d'andâ a Côna, a Paciûga a l'andâva a incontrâse co-in òmmo.
Coscì o mainâ, pigiòu da 'na gràn giöxîa o s'avîa vèrso Cônâ. Quànde o l'arîva a-a meitæ da stràdda o l'incóntra a sò mogê che quànde o l'amîa o riconósce sùbito e o l'abrâsa. A Paciûga, dòppo avéi ciànto de feliçitæ, a ringràçia a Madònna ch'a l'àiva dæto inportànça a-e sò òraçioìn. Coscì, pe ringraçiâla ancón mêgio, a saiéiva andæta tórna a-o Santuâio co-o Paciûgo o sàbbo dòppo.
O Paciûgo in ògni mòddo o l'êa ancón giözo e coscì, o giórno dòppo, o propónn-e a-a sò mogê d'andâ a fâ 'na gîta in bàrca a Cornigén e quànde êan lontàn da-a mænn-a o Paciûgo o domànda a-a sò mogê de spiegaçioìn in sciô prezónto tradiménto. A Paciûga, ch'a no pensâva che o sò mâio o ghe domandésse 'na cösa coscì, a résta 'n momento in silénçio e o mâio, fêua de sæximo, pensàndo che o silénçio o fîse o ségno da sò córpa o ghe dâ 'na cotelâ e a càcia in mâ.
Dòppo sto gèsto o Paciûgo o vôga vèrso a rîva e o lêva da bàrca a Sàn Pê d’Ænn-a, ma o dispiâxéi pe quéllo ch'o l'àiva fæto pöco prìmma o prinçìpia a persegoitâlo, coscì, destrûto, o vâ vèrso o Santuâio de Conâ pe domandâ perdón a-a Madònna.
Quànde o l'ìntra inta gêxa o no pêu crédde a-i sò éuggi, a Paciûga a l'êa lîe, inzenogiâ in fàccia a l'artâ ch'a l'êa aprêuvo a pregâ.
O Paciûgo o l'acapîsce che a Madònna a l'àiva fæto 'n miâcoo, perché a sàiva che a Paciûga a l'êa stæta de lóngo fedêle a-o Paciûgo.
Coscì o Paciûgo o l'abrâsa a Paciûga con tùtto o sò amô e da lê o l'achéugge o perdón.
A Capeléta into Santuâio de Cônâ[modìfica | modìfica wikitèsto]
Inte 'na capeléta do Santuâio de Cônâ se pêuan atreuvâ e doê stâtue do Paciûgo e da Paciûga con di zenogiatöi davànti, coscì da puéi pregâ pigiàndo cómme ezénpio a devoçión ch'a legénda a valorîza.
Inte unn-a de træ miâge da capeléta gh'é 'n panéllo dónde gh'é 'na poêxia in zenéize do Poæ Piér Loîgi Persòglio O Pacciûgo co-a Pacciûga in t’a gëxa de Cönâ (in grafîa ofiçiâ: O Paciûgo co-a Paciûga inta gêxa de Cônâ). A pubricaçión a l'é do 1887, stanpâ inta stanpàia Marchese e Camponara a-a Certôza. O Loîgi Persòglio o l'é stæto 'n gezoîta, giornalìsta, stòrico locâle, autô de comédie satìriche e zenéixi.
O tésto[modìfica | modìfica wikitèsto]
O Pacciûgo co-a Pacciûga in t’a gëxa de Cönâ
Inta mæxima miâgia gh'é pöi 'n'âtro conponiménto in léngoa itàliann-a da Batistìnn-a Rambèlli.
Inta coltûa[modìfica | modìfica wikitèsto]
O Paciûgo e a Pacciûga són pàrte da tradiçión pe-e màschere de carlevâ de Zêna.
Paciûgo o l'é o nómme de 'n gelâto mescciòu (arichîo con bescheutto) ch'o se màngia de spésso inta rivêa ligure.
In zenéize se dîxe fâ 'n paciûgo, che vêu dî fâ 'n pastìsso ò fâ 'n inpòtto.
Âtri progètti[modìfica | modìfica wikitèsto]
- Wikivivàgna a contêgne una pàgina dedicâ a Paciugo e Paciuga
- Wikimedia Commons a contêgne di inmàgine ò di âtri files in sce Paciugo e Paciuga
Colegaménti estèrni[modìfica | modìfica wikitèsto]
- Aprofondiménto, in scê vegiazena.it.
- Aprofondiménto/2, in scê coronata.it.
- Filmìn ch'o cónta a stöia do Paciûgo e da Paciûga, in scê YouTube.
- Cansón do Pê Paròdi e do Pòulo Bonfanti, in scê YouTube.


text:
Santo Domingo
Santo Domingo (ûffiçialmente "Santo Domingo de Guzmán"), a l'è a capitâ da Repubbrica Dominicann-a e primma çittæ fondâa da ouropei in America.
Fondâa into 1496 da Bertomè Colombo, e ciû târdi stramûâa da Nicolás de Ovando a a sêu localissassion attuâle in 1502, a g'ha 'na gran importansa storica.
A g'ha 'na popolassion de 913.540 abitanti e 'n area metropolitann-a de 3.000.000 personn-e.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Santo Domingo
Conligaménti esterni[modìfica | modìfica wikitèsto]
- Comûn de Santo Domingo, [1]


text:
Società Sportiva Calcio Napoli
A Società Sportiva Calcio Napoli S.p.A., conosciüa ascì comme S.S.C. Napoli ò, ciù semplicemente, Napoli, a l'è inn-a soçietæ de ballon italiann-a con sede a Napoli.
O Napoli o l'è stæto fondòu o primmo d'agosto do 1926 a Napoli. Inta seu stòia o l'ha guâgnòu 2 Scudetti, 6 Coppe Italia, 2 Supercoppe Italiann-e e 1 Coppa UEFA.
Atri progetti
- Wikimedia Commons a contêgne di inmàgine ò di âtri files in sce Società Sportiva Calcio Napoli
Colegamenti esterni
- Scito ofiçiâ do S.S.C. Napoli, [1]


text:
Marilyn Monroe
Marilyn Monroe, nomme d'arte da Norma Jean (Jeane) Baker ò Mortenson (Los Angeles 1° zugno 1926, Santa Monica (Los Angeles) 5 agosto 1962).
Pe molti versci a figua inta quæ s'è concentrao tutte e contradiçioin, e fantaxie, l'originalitæ, l'atraçion profonda, l'assolua fascinaçion che dan origine a-o mito cinematografego, quello punto de misteioso contatto into quæ a finçion, ossæ o personaggio costruio, o se fonde co-a realtæ ascosa, ben de spesso dolorosa, de 'n'individualitæ scingola, lasciando emerze di squarçi de sconcertante aotentiçitæ. Co-o so fascino estremmo e a-o contempo infantî, zugao in sce-o gusto de piaxei, constantemente exibio con conturbante sensoalitæ, privo d'ogni menaçça agresciva e pervaso de fragilitæ e de insegueçe, a Marilyn a dominò incontrastâ i sœunni e i dexidei sessoæ do pubbrico di anni çinquanta e di primmi anni sciuscianta, rapresentando l'inmaginaio erotico inte l'intrega gamma de negæ e prepotente pulscioin. Ma a so inmaggine, fissâ e riproposta inte de inallumieive foto de coertiña e inte di rafinæ serviççi fotograffeghi, da pœu consacrâ e serializzâ da l'Andy Warhol, complixi una vitta presentâ comme un feuilleton e tragicamente interrotta da 'na morte ingugeita into misteio, a l'ha aquixio un'immortalitæ mediatega ch'a prescinde da-i rolli e da-i film interpretæ, da-i registi che-a diressan e da-i mæximi eventi che-a segnon e a travozettan, e se basa in sce-a belleçça assolua da bionda diva da-o sgoardo morbidamente languido e da-a complessa personalitæ ch'a l'apartegne ormai a ogni tempo.
Vìtta[modìfica | modìfica wikitèsto]
Figgia da Gladys Monroe e de poæ ignoto (probabilmente un Stanley Gifford, impiegao a-a Consolidated Film Industries comme-a Gladys, mentre Baker e Mortenson ean i cognommi rispettivamente do primmo e do segondo maio da donna), a l'arestò ben fito priva de cue da moæ (ch'a fu internâ inte 'na clinica pe maotie mentæ) e a trascorse l'infançia e l'adolescença afidâ a de famigge adotive e, pe 'n periodo, a un orfanotrofio dove a se sentì poco amâ e infeliçe. Una votta vegnua famosa a saiæ tornâ soventi, inte interviste rilasciæ, in sce questi eventi pe-o ciu traomateghi (tra-i quæ una violença subia da figgiœua) che, a-o de là de l'atendibilitæ do ricordo, rivellan solitudine e sperdimento. A-a riçerca de 'na stabilitæ affettiva a l'açettò de sposâ into 1942 o zoeno meccanico Jim Dougherty e into 1944, mentre o maio o l'ea mainâ in goæra, a commençò a laoâ inte 'n stabilimento militâ dove se fabbricava di paracheite. E foto che ghe fun scattæ da-o D. Conover, inviao pe realizzâ un serviçio in sce-e operaie, ation inmediatamente l'atençion e a zoena a fu reclutâ da-a prestigiosa Blue Book Model Agency. Disciprinâ e decisa a assegondâ i sugeimenti de chi intendeiva valorizzâla atraverso l'obiettivo (comme-o fotografo A. de Dienes), in breve a se propose co-a maiçiosa segueça da pin-up in grao de ezartâ e a-o tempo mæximo superâ i limiti de l'inmaggine fissa provocando un clamoroso impatto in sce-o pubbrico. L'ea començao un periodo esâtante e difiçile: into 1946 de fæto a Norma Jean a l'ótègne o divorçio, un contratto co-a 20th Century Fox, un nœuvo nomme (Marilyn Monroe) e, pe molti versci, una nœuva identitæ.
Quella da bionda starlette da-a camminâ anchezante e flessoosa, da-o ton de voxe sussurao e sexy. Mentre a l'afrontava i so primmi impegni cinematograffeghi (a commedia Scudda-hoo! Scudda-hay!, sciortia solo into 1948, do F. Hugh Herbert, inta quæ a l'apâ de sfuzzia inte 'n'inquadratua; una piccena parte in Dangerous years, 1947, de Arthur Pierson), contemporaniamente a seguiva i corsci de tiatro presso lʼActors Lab de Los Angeles. Licençiâ da-a casa de produçion, graçie a l'interessamento do potente Joseph Schenk, cofondatô da Fox, a l'ótegne presso a Columbia Pictures una parte de rilevo into musical a basso costo Ladies of the chorus (1948; "Orchidea bionda") de Phil Karlson. Fu quindi l'agente cinematografego Johnny Hyde a faghe ótegnî di rolli ben ciu scignificativi doppo aveila notâ inte 'na breve ma sforgoante apaiçion a-o scianco do Groucho Marx in Love happy (1949; "Una nœutte in sce-i teiti") do David Miller: daprimma in The asphalt jungle (1950; "Giungla d'asfâto") do John Huston, quello de l'Angela, l'amante a 'n tempo provocante e infantî de 'n matúo avocáto scannapapê (Louis Calhern), e quindi quello inconsapeivemente aotoironnego de 'n'ambiçiosa attrixetta in All about Eve (1950; "Eva contra Eva") do Joseph L. Mankiewicz.
I atre peliccole do periodo pan invece imprexonâla into cliché da bionda vistosa e svampia, destinâ a sciuscitâ l'interesse di ommi ma ascì una veña de crudele sarcasmo, da-o quæ a parse liberase co-o bello personaggio de 'na zoena donna senscibile interpretao into 1952 pe-a RKO into melodramma Clash by night ("A confescion da sciâ Doyle") do Fritz Lang. Quello mæximo anno se mortipricò i ócaxoin pe consolidâ o sempre ciu conscistente favô do pubbrico ormai infatoao da zoena promissa. Da 'n lao l'attrixe a s'impegnò a calibrâ e so dœutte dramattiche into confuso mélo da-i resvotti psicoanalitteghi Don't bother to knock ("A to bocca a bruxa") do Roy Ward Bake, e in The cop and the anthem do Henry Koster, episodio do collettivo O. Henry's full house ("A giostra umaña"), into quæ a disegna una sfrontâ prostituta. Da l'atro a poette perfeçionâ o so innao talento commico in We're not married ("Maiezzi a sorpreiza") do Edmund Goulding, ma sorvetutto in Monkey business ("O magniffico scherço") do Howard Hawks, inrescistibile apoteoxi do so rollo de segretaia sexy. Into fratempo a moltiplicava i so sforçi pe perfeçionâse (a l'aveiva da-a rente, da-i tempi de Ladies of the chorus, una meistra de reçitaçion, Natasha Lytess), divorâ da l'anscia de cormâ i propri limiti corturæ.
Transformao in pubbriçitæ l'improviso scandalo caosao da-a diffuxon de foto de nuo che o T. Kelley o gh'aiva scattao into 1949 e ch'ean stæte dœuviæ pe-o calendaio Golden dreams do 1950, a Marilyn a s'afermò definitivamente co-o personaggio pe lê anommalo de 'na dark lady in "Niagara" (1953) do Henry Hathaway: fasciâ inte 'n vestî rosso sciamma, sfacciadda e eccesciva mentre a s'abandoña a-e notte da cançon Kiss ò quande a s'alontaña longo a stradda indulgendo inta so tipica andatua, inseguia da-a macchina da preisa inte 'na longa carellâ. O sucesso o fu enorme ma a consacraçion assolua a doveiva arivâ graçie a atri doi film interpretæ into 1953 e inti quæ risurtan calibræ inte un'estremma scintexi tutti i elementi che ciu ò meno confusamente aveivan caratterizzao i so precedenti personaggi: o brioso cinismo, a superfiçialitæ assolua, a calcolâ capitalizzaçion da proppia bellezza inte 'na vosciua esaspiaçion comica destinâ a sciuscitâ into pubbrico un'indulgente sensaçion de superioitæ.
Inta scintillante commedia da-i umoî taggenti Gentlemen prefer blondes ("I ommi preferiscian e bionde") do Hawks, vivaçizâ da di brillanti numeri muxicæ (in sce tutti Diamonds are a girl's best friend e Bye bye baby cantæ da-a Marilyn), in sce de tæ caratteristeghe l'è costruio a biondiscima e rapaxe Lorelei, perfetta meitæ complementâ da giunonica, protettiva e bruña Dorothy (Jane Russell). O schema do film o se ripete ascì into ciu convençionâ How to marry a millionaire ("Comme maiâ un milionaio") diretto da-o Jean Negulesco, ch'o l'intreçça a stoia de træ amighe impegnæ inta riçerca do matrimonio economicamente risolutivo. Inte questo zœugo de stereotipi l'exile figua de gold digger da Marilyn (a bellezza abarlugante da quæ a vegne celebrâ da-a çernia inusoâ pe 'na commedia de 'n formato comme o Cinemascope) a l'è construia in sce-a blanda gag da miopia e do refúo di spegetti.
Malgrao o rinovao sucesso, o bezœugno da diva de confrontâse con di rolli ciu stimolanti o se scontrò co-a reddenixe do Darryl F. Zanuck ch'o gh'impose de interpretâ l'anomalo western, da-i risvotti intimisti, River of no return (1954; "A magniffica preisa") de l'Otto Preminger into quæ o ghe feççe ripropoñe, inte un'infinia, calcolâ ripetiçion, a figua da ballæña, in questo caxo dominâ da di dexidei de rescatto e de maternitæ. A Marilyn a no l'amò questo film e a refiò de giâ o sucescivo Pink tights, mentre a l'açettò de pigiâ parte a-o musical Three's no business like show business (1954; "Matteie de l'anno") do Walter Lang into quæ a se propose inte 'n conturbante numero muxicâ, sciuscitando un noteive clamô. Into fratempo l'ea scciuppao o grande amô tra a star e l'introverso campion de baseball Joe DiMaggio. O maiezzo da cobbia, celebrao a-o prinçippio do 1954, o fu inseio tra doi eventi de gran clamô pubbrico: o viægio in Giappon durante a luña d'amê co l'invio rivotto a-a Marilyn a fâ una breve tappa in Corea pe intrategnî e truppe e a famosa scena da metropolitaña de The seven year itch (1955; "Quande-a moggê a l'è in vacança"), giâ da-o Billy Wilde into settembre do 1954, con l'aia ch'a boffava da-a grixella che, into solevâghe e fádètte, a provocò un delirio inta folla presente e l'umiliaçion do DiMaggio, acelerando de fæto a fin do so ligamme. O film o stigmatizza e deboleççe e i dexidei de l'american meddio, imprexonandolo tra de sugestioin metacinematografiche e o fascino da Marilyn, ciammâ a impersonâ The girl, a zoena sença nomme da-o forte e zugoso poei seduttivo, ma ascì a aludde espliçitamente a lê mæxima, in quanto avoxâ star do cinema e gioiosa incarnaçion da sessoalitæ.
Decisa comonque a dâ un ciu profondo spessô a-o so lao d'attrixe, a Marilyn a se recò into 1955 a New York pe seguî e leçioin do Lee Strasberg a l' Actors Studio. A vosse inoltre dâ vitta a 'na proppia casa de produçion co-o fotografo de modda M. Greene, interompindo o contræto co-a 20th Century-Fox ch'o gh'imponeiva de parte conscideræ reduttive e umiliante. A major a fu coscì constreita a concedighe un nœuvo contratto ch'o l'impegnava a giâ quattro film in sett'anni consentindoghe d'aprovâ i copioin e de laoâ con di registi che incontressan o so favô. O primmo exito de questo acordio o fu Bus stop (1956; "Fermâ de l'aotobus") do Joshua Logan, o risurtao ciu personâ e san da carea de l'attrixe e a convinçente dimostraçion da so capaçitæ de sfumâ i træti comichi inte 'na dointe umanitæ ("quarcosa tra o Chaplin e o James Dean", F. Truffaut, Les films de ma vie, 1975; trad. it. 1978, p. 157). Træto da 'na pièce do W. Inge, ma modellao da-o sceneggiatô George Axelrod in sce-a personalitæ da Marilyn, o film o risurta impreçioxio da-a so totâ inmæximaçion inta doçe ballæña Chérie, da-o patetico e scarso talento, proiettâ verso Hollywood da 'n sœunno imposcibile, constreita a exibise inte di locali d'infimo ordine e segnâ pe-a stancheçça da 'n innaturâ pallô. Fratanto o so nœuvo ligamme co-o commediografo Arthur Miller o l'aveiva suscitao o morboso interesse da stampa pronta a ironizzâ in sce l'amô tra o brillante intellettoâ e a diva, coscì comme a l'inrieiva i tentativi de l'attrixe de çimentase inte de parte ciu impegnative. Perseguitao da-a Commiscion McCarthy e privao do passaporto, o Miller o poe' invece seguî a Marilyn in Inghiltæra in sce-o set do so film The prince and the showgirl (1957; "O prinçipe e a ballæña") do Laurence Olivier, in quante l'eco do matrimonio fra i doi o fu tâ che i aotoritæ no oson dividde a famosa cobbia. I raporti no façili con l'Olivier (ascidiao da-a presença da nœuva meistra de reçitaçion de l'attrixe, Paola Strasberg) e l'afiorâ de primme incomprenscioin co-o Miller peson in sce-a Marilyn, che pù a l'apâ luminosa inte l'animâ l'ennexima figua de ballæña in grao de conquistâ co-o so vivaxe candô o freido rezente de Carpaçia (interpretao da-o mæximo Olivier).
Fu però solo doppo doi anni trascorsci tra de devastante crixi personæ ch'a poe' tornâ a reçitâ in sce-o grande schermo, diretta torna da-o Wilde. Se-o risurtao o fu o cao-lao da commedia Some like it hot (1959; "A quarchedun o ghe piaxe cado"), farça vivaxe, inte 'n gianco e neigro ricco e pastoso, de l'America do proibiçionismo e do cinema di gangster, a laoaçion a risurtò drammatica pe-i cronichi ritardi de l'attrixe, e so poiie, e improvise amnexie. A-o mæximo tempo mai a l'ea aparsa coscì evidente a so estremma padronança di tempi commichi (ch'a ghe varse un Golden Globe e a ghe vègne riconosciua da-o mæximo Wilder) comme into dâ vitta a-a deliçiosa sunaixe de ukulele Sugar Kane, vittima prediletta de sasciofonisti sença scrupoli e de troppi alcolichi, ch'a canta con inrescistibile sex appeal I wanna be loved by you e co-a so sola presença a rende ancon ciu paradossâ a scitoaçion di doi jazzisti de quart'ordine (o Tony Curtis e o Jack Lemmon) constreiti a finzise donne pe sfuzzî a morte segua in quante testimonni invoentai a Chicago da famigerâ stragge de San Valentin. Into film sucescivo, Let's make love (1960; "Femmo l'amô"), una garbâ commedia muxicâ diretta da-o George Cukor, l'attrixe a fu asciancâ da 'n afascinante Yves Montand co-o quæ a l'ebbe un flirt ampiamente pubbriçizzao da-a major.
Ma l'apontamento tanto ateiso, carego d'aspettative e in sce-o quæ drammaticamente se riverberò i tragichi eventi sucescivi, o fu quello con The misfits (1961; I spostæ) diretto da-o Huston sciu scenezzatua do Miller. In questo universo mascolin ciutosto convençionâ, into quæ di cowboys moderni son constreiti a cacciâ cavalli destinæ a diventâ çibbo pe chen, o personaggio ciu reâ e intenso, perturbante co-a so emotivitæ esploxiva e vosciuamente construio pe mette a nuo a senscibilitæ de l'attrixe, o l'è proppio quello da Roslyn, a-o quæ a Marilyn a l'aderì sença difeise, portando a-e estremme conseguençe o 'mettodo' strasberghian e rivelando una belleçça improvisamente soferta, splendidamente cugeita da-o gianco e neigro do Russell Metty.
A morte do Clark Gable (interprete do film e poæ inmaginaio de l'attrixe inti so sœunni da figgiœua) poco doppo a fin de ripreize e o divorçio da-o Miller getton a Marilyn inte 'na spirâ de deprescion e i meixi sucescivi fun marcæ da 'n inarestabile mâ de vive fronte a-o susseguise di eventi. Tra questi, o ricovero avegnúo a-o prinçippio do 1961 a-o Payne-Whitney de New York, un uspiâ pe maotie mentæ, subio comme 'na devastante prexonia e da-o quæ a saiæ sciortia pe l'intervento do DiMaggio. O tentativo de repigiâ a reçitâ con Something's got to give, pe-a regia de Cukor e da-a rente a l'amigo Dean Martin, co-e splendide foto de nuo scattæ in sce-o set a-i bordi da pisciña, inte quæ l'attrixe a pâ ofrîse inte un'urtima gioiosa reisa de lê a-o mondo intrego. L'abuso de farmachi, e continnoe assençe durante a laoaçion do film, compreisa quella famosa do 19 mazzo 1962 pe cantâ comme 'na popoña vœua Happy birthday a-o Madison Square Garden in ócaxon do compleanno do prescidente John F. Kennedy. I ciacciaræ raporti con quest'urtimo e quelli presunti co-o fræ de lê, Robert. Infin o liçençiamento da-o set da parte da Fox e, de fronte a l'opoxiçion do Dean Martin, a decixon de riassumme l'attrixe.
O clamô sciuscitao da-o presunto suicidio o fu tâ che inmediatamente fun avançæ e ipotexi ciu despæge, compreisa, ciu tardi, quella de l'omicidio, co-ina coixitæ e una psicoxi da isteria collettiva che provocon un destacco sempre ciu profondo da-a tormentâ individoalitæ da donna, divegnua sugestiva vivagna de inspiaçion pe artisti oltre che inesaoribile 'caxo giornalistego'. Sciu de lê de fæto inti anni no s'è mai cessao de scrive: da-o dramma do Miller After the fall (1964) a-o romanço Blonde (2000) do J.C. Oates. Passando pe-i versci de l' Oración por Marilyn Monroe (1965) scrita da-o poeta nicaraguense E. Cardenal e pe-e belle pagine dedicæghe inte Muxic for chameleons (1975) da-o T. Capote che, into ricordâ un pomeriggio trascorso con lê into 1955, o-a descrive comme 'na "belliscima figgiœua" da-e mille insegueçe e da-o lenguaggio spesso sboccao, capaxe però de risponde con disarmante dô a 'n passante ch'o ghe conseggiava de no toccâ di chen sconosciui: "I chen no m'adentan mai. Solo e persoñe" (trad. it. 2000, p. 239).
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Marilyn Monroe


text:
Boca Juniors
O Club Atlético Boca Juniors (CABJ) o l'è 'n club sportivo d'a çittæ de Bonesaire, Argentinn-a.
Ûn de quelli che ciû popolaritæ g'han into pàize, o s'attrêuva tra i çinque grandes d'o calcio argentin. Con gran repûtassion a livello mondiâ, o l'è quello che ciû vòtte o l'ha vinto campiônâti internaçionæ ûffiçiæ (17 vòtte). Insëmme a River Plate, co-o quæ o g'ha 'na tradissionâle rivalitæ, o conserva a maggioransa d'i tifôxi d'o sport in Argentinn-a.
Stabilïo into quartê (barrio) de La Boca, in scia riva d'o Riachuelo, o l'è stæto fôndòu into 1905 da çinque zoênòtti d'orìgine zenéize, e o zêuga inta primma divixôn d'a liga de ballôn argentin.
I tifôxi vëgnan ciammæ ancôn "Xeneizes", paròlla c'a l'è 'na degenëassiôn d'o gentilìssio "zeneize", testimôniansa de l'influensa lìgûre inta çittæ de Bonesaire. Inti primmi anni d'a squaddra, a concorrensa a l'ëa maggiôritâjamente d'immigranti italiani sôviatûtto de Zena. O l'è stæto pe quello che s'ha comensòu a dêuviâ o nomiagio "Xeneize" pe ciammâ a qualônque cosa se riferîsse a-o club. A grafïa a l'è stæta ûffiçialissä da-a dirigensa d'a squaddra inti anni 1990 e ghe l'han missa in maggette inscia pârte infeiô d'a schenn-a. Into 2005, pe festezzâ o çentenâjo d'o Club Atlético Boca Juniors, 'sto tèrmine o l'è stæto dêuviòu pe rappresentâ 'na pûbbliçitæ dôve a paròlla "Xeneize" se mescciava con "Centenario" (forma spagnòlla de "çentenâjo") pe diventâ "XENTENARIO".
O stàddio Alberto J. Armando, ciammòu de sovente '"La Bombonera" (a bonbonêa) pe-e tribûnn-e âte che ghe dan a forma de 'na scattoa de ciappelette, o l'è ûn d'i ciû famôxi e mitologici d'o pàize, definio da Diego Maradona comme "tèmpio d'o calcio". Segôndo 'n stûddio ingléize, 'na partïa inta Bombonera o l'è o ciû grande spettàcolo sportivo d'o môndo. E partïe de ballôn co-o famôso entûxiasmo d'i tifôxi, e lûxi, e bômbe, i papê de coî, e o "carlevà" d'a gente da Boca, fan pârte de 'n spettacolo c'o no s'ascorda mâi ciû.
La Boca (Buenos Aires), pe 'na descrissiôn d'o quartê zeneize d'a çittæ de Bonesaire.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Boca Juniors


text:
Eneide: ricordi di un reduce troiano in dialetto genovese/II
1E frattanto a reginn-a a s’ëa innamoâ
Poco a poco d’Enea comme ûnn-a gatta,
E pensando a-o sô aspetto, a-o sô parlâ,
A-e sô gesta, a-o sô spirito, ä sô scciatta,
5A l’aveiva zà a testa invexendâ
E a se sentiva zâ buggî a pignatta,
Che a sön de bâgi e de cangiâ de fianco,
A passa tûtta a sô nöttûann-a in gianco.
2In conseguenza, all’indoman mattinn-a
10Figûæve ûn pô se a nö gh’è parsa vêa
De vedde ö cæo lûxî sotto a tendinn-a,
Pe sâtä zù, senza ciammâ a camêa,
D’ingiarmâse ûn contûsso ä biscöchinn-a
E in camixia e descäsa comm-a l’ëa,
15Andâ de filo a fâ adesciâ sô sœû
Pe dîghe tûtto e scaregâse ö chœû.
3Mi nö sô, figgia cä, cose me sente,
A ghe dixe, assettandose in sce ö letto,
Ma me rodo, me crûzio, me tormento,
20Sempre apprœuvo a quest’ommo, e ghe rimetto
Ö fighæto e a salute, in mæ zûamento.
Che bell’ommo però, mi ghe scometto
Che se ö pôescimo vedde a-o natûrale
Ö l’é un campion da nö trovâ l’uguale.
254Ah davvei, che se mi n’avesse zûou
De stâ sempre cöscì senza maiame,
In memoia de quello disgraziôu,
Che avanti ö tempo ö l’ha dovûo lasciame,
E se avesse ö çervello invexendôu
30In manea da pensâ torna a ligame,
Cose serve cöntate ûnn-a boxia,
Faivo törna con lë, questa luçia.
5Ma me vegne ciûttosto ûn aççidente
Spartilosso, a feriölo e vertadeo,
35Se sön tanto carogna a daghe a mente
Tanto vile a cangiâ da quello ch’eo,
E anche solo pe bûrla o mentalmente,
De fâ e corne ä memoia de Sicheo,
Che ö l’é ö solo e ö sä scinn-a ä seportûa,
40Che ö se posse vantä d’aveime avûa.
6Ma via, famme ö piaxei, cose ti dixi,
Ghe risponde sô sœû, dandoghe sotta,
Ti gh’æ ûn ommo con tanto de barbixi,
Tì ti ë cada, ti ë bella e ti ë zuenotta
45E ti devi aspetâ i cavelli grixi
Pe godîte e maiate ûn’atra votta?
Cose ti ne vœû fâ da tô luçia,
Ti te pensi de mettila in sarmöia?
7Vœuggio fâ che ghe seggie a costûmanza
50D’ûsâ ûn çerto riguardo ai nostri morti,
E questo ti l’æ avûo che te n’avanza
Senza temme de puëi fâghe di torti,
Da quando ti æ lascioû senza speranza
Iarba e tûtta a genia di cascamorti,
55Ch’ëan vegnûi chi, co-a scûsa de sposate,
Ma che in föndö nö vûeivan che baxate.
8Alöa demughe là l’ëa troppo presto
E ti n’aveivi nisciûn atro in mente,
Ma aoa invece, nö ghe nisciun pretesto
60Pe dûala in sce stö tön continuamente,
Ti te senti innamoa d’ûn ommo onesto,
Nobile e forte comme ûn aççidente
Ti n’æ coæ, lë ö le lì pronto a piggiâte
E tì, ti te fæ stiâ, tanto pe dâte.
659E poi comme ti pensi a tiâte avanti,
Circondâ comme ti ë da de canaggie?
Deserti pe derë, secche davanti,
De naziöin semibarbare e selvaggie
Che te veûan bûzâra da tûtti i canti
70Senza ûn ommo de chœû che ö t’incoraggie?
E to fræ che da Tiro ö fa ö gradasso
E che ö l’ha zûôu de vüeite mette ao passo?
10Se fosse tì, mi ringraziæ ö Segnô
D’aveimeo fæto capitâ in ti pê,
75E donne han bello dî, che fan da lô
Ma ûn pâ de braghe ö ghe tia sciû ö pevë;
Dunque acciappilo ben, fagghe l’amô,
Dagghe dö sevo, e no tiâ o cû inderê
O pe ö tempo o pe ö mâ, no manca scûsa,
80Tegnilo streito e stanni sciû co-a mûsa.
11Ve lasciö dî se sti raxionamenti
In sce a povea Didon, n’han fæto effetto!
Ö l’ëa comme sciûsciâ in ta braxe ardenti,
In mezo d’un paggiâ mette ûn brichetto,
85Za che a tegniva a söggezion coi denti
E a l’ëa in sce pisse de vegnî ûn ciapetto,
Sentindo che sô sœû a ghe dava sotta,
A l’arve a veia e a lascia scöre a scotta.
12Ma pe quello pittin d’erûbescenza,
90Quello çerto riguardo a fâla ben
Che ûnn-a donna a l’ha ancön quando a commensa
A incamminase per vegnî pötten,
Sön andæto a fâ ûn giö de penitensa
Ai Santûai ciû famösi e ciû lonten,
95Portando voti e fando dî de messe
Pe amiâ se a smangiaxion a ghe passesse.
13Ma a l’é bella da rîe, sta pretenscion
De tiâ a mezo l’Altiscimo e de vuei
Che ö nö leve d’adosso a smangiaxion
100Mentre invece a ne fa tanto piaxei;
De pregalo de mettine in raxon
Quande semmo in tö chœû d’ûn atro paœi
Che s’ö fosse mincion da dâne a mente
Ö ne fæiva vegnî mezô aççidente!
10514O che massa d’ipocriti e birbanti
Che semmo tûtti a commençâ da vöi,
Cose serve sciûgale ai beati e ai santi
Perch’aggian compascion di nostri döi,
Se poi se vœmmo manezzâ coi guanti
110Se ö mâ se l’emmo fabbricoû da nöi?
Cose serve fâ voti e tiâ zû ö çë
Se ne gûsta piggialo pe derë?
15Comme quando ne ven coæ de brûschî
E che semmo pe caxo a passegiâ,
115Se mettemmo lì sûbito a corrî,
Pe trovà ûn posto dove poeila fâ,
Ma in tö ciû bello, a no se poêu tegnî
E besœûgna lasciasela scappâ,
Mentre che intanto continûemmo a daghe
120Sempre de gambe, co-a cacca in te braghe
16Coscì, a povia Didon, cö chœu ferïo
A nö pûeiva trovâ consolazion.
A corriva in ça e in là, senza respïo
Pe levase stö crûzio e stö magon,
125Senza riûscighe e senza daghe ö gïo,
Senza poei dominâ sta smangiaxion
E ciû a fava de smanie e a se grattava
E ciû a vœûggia a cresceiva e a tormentava.
17Quindi, co-a scûsa de fa vedde a Enea
130E bellezze dö scîto e i monûmenti,
A çercava ûn pretesto, ûnn-a manea
De mostraghe e sô penn-e e i sô tormenti;
E a ghe voeiva parlâ, ma in sce l’idea
Che ö ghe scìasse, a se ten tütto in ti denti,
135E a nö sà comme dî, ne comme fâ
Pe faghe intende che a se vœiva dâ.
18E pe avei l’occaxiön de discorrî
Quande sön lì in sce ö gotto ä zinzannâ
Pe-a çentexima votta a se fa dî
140E traversìe che ö l’ha dovûo passâ,
A cadûta de Troia e a sta a sentí
Tûtte ste cuggie senza parpellâ
E a nö molla e ö fâ ansciâ comme ûn sciûscetto
Scin ne-o momento de bûttase in letto.
14519E poi quando pe forza a l’é obbligâ
A separase dall’amato oggetto,
A se særa in ta stanza e a stà a sospiâ,
A fa de smanie senza andâ in sce ö letto,
E de votte pe pûeise, ûn pô sfogâ
150A se fa vegnî in scôsö o so Giulietto,
E in mancanza de megio a se ö balûssa
A cavallo a-e zenöggie, a-o baxia, a-o sûssa.
20Mentre a stà lì a zemî pe a sô pascion
Che a pâ desfæta e che ghe molle a trippa;
155Lasciæ lì sporta e færi in abbandon
I mazzachen se stan a aççende a pippa,
I sordatti nö pensan che â razion
E van pe donne o a zûgâ â möra o a lippa,
Se ghe molla in sce tûtto e se tralascia
160E va tûtto a derûo, tûtto a bagascia.
21Mentre questo zû in tæra succedeiva
Sciû de dato, gh’ëa a solita Giûnon
Intrïgante pe vizio, e che a veddeiva,
Comme a forza de rodise, Didon
165A ghe dava zà in cuggie e a nön aveiva
Ciû rispetto, ritegno e söggezion,
Per cui, vista Ciprigna, a l’ha fermà
E a gh’a dito in sce a faccia inveninâ:
22Amiæ ûn po che coraggio, amiæ che gloria,
170Mettise in döi, contro ûnn-a povia sciolla,
Tra tì e to figgio, poei cantà vittoria
Vedendola che a cede e che a ghe molla;
Dîme ûn pittin, nö a vûei finî sta storia
De rompime delungo a casserolla?
175Invece de cæzâ, de puntiggiase,
No sæ megio finila, e accomodase?
23Zà che lö se vœûan ben, perdingolinn-a,
Femmo paxe e maiemoli ûnn-a votta;
Cose ö l’é stö sciûgase a pantalinn-a,
180A sta l’ûnn-a de dato e l’atra sotta?
Che ö to figgio ö se piggie a mæ reginn-a,
E nöi finiemo de stâ sempre in rotta,
Ma invece tûtte due sæmo d’accordo
A proteze sta gente e tiâla a bordo.
18524Ma Venere, se l’atra a l’ëa ruffiann-a
A ghe pûeiva ancön dâ di pûnti a lë,
A l’ha ödûoû da stö fâ da bonnelann-a
Che a çercava de mettigheo derê,
Con portà dall’Italia all’Affricann-a
190Tæra, l’imperio destinoû dao çê,
A fa mostra de ninte e a ghe risponde
C’ûnn-a çerta premûa che a te a confonde:
25E l’é a mì, che ti ö dixi? eh figgia cäa,
Besœgnieiva n’avei ciû de criterio
195Pe pœi dîte de nö, pe contrariâ
A tì, tanto potente, ûn dexiderio,
Quande questo ö se poesse realizzâ!
Ma mi temmo che ö sâ ûn affare serio
E che tanto ö destin, che to marîo
200No intendan mangiâ de repentîo.
26Aôa poi se te riesce a mette in atto
E to viste e se Giove ö te ghe ten,
Prefutti i to piaxei, che me ne batto
A sanfornia di Tiri e di Troien,
205Ma d’in cangio son pronta a fâ contratto
Perché a cosa a me cimbra e a me cönven,
Se to maio ö gh’allogia e ö beîve â sûcca
Per mì, son chi comme ö bambin de Lûcca.
27E mì, dixe Giûnon, sô zâ a manea
210Dö sciûgaghe ö pevë perché o ghe annoisce,
Aoa sta ûn pô a sentî se quest’idea
A te vâ pe ö tô verso e a te finisce:
Ho savûo che a Reginn-a insemme a Enea
Appenn-a che doman se ricciarisce,
215Söttö ö pretesto da partîa de caccia,
Sciortîan d’in casa pe andâ in ta maccia.
28Mia che bell’occaxion! Quande e sô genti
Cöi cavalli, cöi chen, son tûtte in gîo,
Ghe scadenn-o ädreitûa dai quattrö venti
220Lampi, tröin, sacrilegi, e te gh’asbrîo
Tanta gragnœûa pe ö cû, tanti aççidenti,
Che l’inaio, l’inspaximo, î regîo
E te i fässo scappâ che pân paghæ,
Fûti, giani, bexinsci, alleitughæ.
22529E in tö mezo a stö impotto, a sta derotta,
Enea ö resta lì sölö cön Didon
Che ö se a porta a assustâse in t’ûnn-a grotta
Pe lasciâ desgranâ stö lavasson,
E perdìe tûtto zû, quand’en lì sotta.
230Benché ö seggie ûn paolotto e ûn bellinon,
Mi me lascio taggiâ scinn-a i bricocoli
Se ö no s’ascada e ö no ghe dà sciû ai broccoli.
30E Venere che a l’ëa ciû che latinn-a
In fæto de morale e d’opinion,
235E che a l’ëse larghea de pantalinn-a
A l’ëa stæta de lungo a sô pascion,
A l’ha fæto ûn sorriso, ûnn-a bocchinn-a
Che a se pueiva piggiâ pe ûn’adexion,
Sentindo che poi poi, tûtto st’impiccio
240Ö doveiva fini con fâ gariccio.
31Fava giorno e fra tanto e fra l’æxia
Tra ö cæo-scûo dö mattin s’ëa radûnâ
Da ûnn-a parte dall’âtra a compagnia
De cacciœû che a l’ëa stæta scritturâ,
245Pe dâ lûstro e importanza a sta partia
Da Didon per l’amante architettâ,
Pe amiâ ûn pittinin se caxo desse
Che stö babano ö se despuntelesse.
32Ghe n’ëa de tûtti i cöi, d’ogni costûmme,
250Con de giacche in fûstagno e de velûo,
Ghette e scarpe co-e sœûe da passâ ûn sciûmme
Ö cappello in sce l’orsa e rebattûo,
Fæto a strassa, a coppetto, a moccalûmme,
Con de faccie da bûllo, ö sguardo dûo,
255Camixia de flanella e pippa ai denti,
Mösse in bocca pe paole e sacramenti.
33Ëan armæ comme sbiri e co-a ventrea
Insaurâ de ballin, balle e strexia,
Scciœûppi d’ögni façon, d’ogni manea,
260Armi de precision, de fantaxia,
Chen cöi fianchi ridûti a rastellea,
Che paivan l’esprescion da carestia
E che avievan sentîo l’orma de fregögge
Insomma chen che ghe fûmava e cögge.
26534Selloû tûtto de nœûvo e in punto d’öa
C’ûnn-a gualdrappa recamâ d’örpello,
Aspëtando l’arrivo da scignöa
Gh’ëa ûn cavallo da corsa dö Portello
Che ö sappettava e ö remenava a cöa
270E ö fava schitti comme ö fosse noello,
E ö sparava michette ogni pittin
Pe fâ vedde che ö l’ëa de sangue fin.
35Finalmente Didon, tûtta schittetti
Doppo d’ësise fæta ûn pô aspetâ,
275A ven zù accompagnâ dai sô moretti
(Ûnn-a Corte in sce l’atto improvvisâ)
Ben vestia, senza aggibbi né frexetti,
Elegante, senz’ëse esagerâ,
E c’ûnn-a ruffianata de bön gûsto
280Che senza xanni a ghe cimbrava a-o fûsto.
36Roba lunga all’ammazzone, trovata,
Colpo de genio da Rolandi Ricci,
Braghe lunghe co-e staffe, ûnn-a sciûgata
(Per chi ë ûn pô dilettante de garicci)
285Ûn bello cilindretto de Demata,
Misso de gaibo, pe fâ vedde i ricci
Pe tûtt’arma ûn fôettin cö pommo d’ôu
Dö genere avvoxioû che caga ö môu.
37Ö Giûlin a cavallo a ûn azenetto
290(A bell’â megio, ö commensava a staghe
Benché in fæto ö perdesse ö mandilletto
E ö se fesse anc’ûn pô a cacca in te braghe)
Ö va avanti trottando, c’ûn picchetto
De cavalli troien, farsï de ciaghe,
295Mentre Enea, mûssezzando e in pöntö d’öa
Ö cavalca, ö fa a rœûa presso a scignöa
38Comme Rosci ö Nerön, se ve sovven,
(Nö sön stôie, perdìe, poi tanto vegie)
Cöi œûggi abborsetæ, baffi senen
300E ö capello tioû zû scinn-a in sce œgie,
Ö l’andava a cavallo ammiando ben
(Ö ghe paiva ciantoû c’ûn pâ de negie)
De nö scomponn-e e nö mostrâ a perrûcca
Che da gran tempo a croviva a sûcca;
30539O comme Sanfiorenzo ûn di ciû belli
Nostri meistri de piano e di ciû gnecchi,
Ö gïava all’Accascœûa fra i arboscelli,
Baffi â chineise e zingomi fistecchi,
Inforcando ûn cavallo de Bûsnelli
310Co-e sô gambe sottî, comme döi stecchi,
E ö fava cazze tûtte e serve e e Mamme
Comme e nöxe camöæ cazzan da-e ramme.
40Missi tûtti in cammin, van sciû pë maccie
Tramezo ai boschi sorva e rocche e zinn-e,
315Ciû che de belve seguitando e traccie
Dö stûfoû de crastön co-e patatinn-e
Che ö l’é ö scopo e a raxon de tûtte e caccie,
Comme l’é Pasqua pë e leitûghe pinn-e,
E nö gh’é bön caccioû che ö ghe demorde,
320Che ö e passe sottobanca e ö se ne scorde.
41Ö Giulin figgio solo, e comme tale
Mæducoû, bollicugge impertinente
Ö fava ûn sciato che nö gh’ëa l’eguale
Galoppando in ça e in lâ continuamente,
325Tiando botte co-a bocca a ûn ideale
Bestia feroce e assimentando a gente
O faxendo scentâ, con ste sô mosse
A vea caccia, accordòu che ghe ne fosse.
42Tûtt’assemme s’annûvia e se fâ scûo
330E se sente tronâ d’in löntananza,
Poi de stisse ciû larghe ancön che ûn scûo
Fan zà nasce ûn pittin de titûbanza,
Quindi, sæte, gragnœa, ægûa a derûo,
Te manda a fâ fötte l’ordinanza
335E scappan tûtti a rêo, che pân paghæ
Söttö a rocche e cascinn-e, e in ti paggiæ.
43In te questö bordello e sta derotta
Soli Enea con Didon, restan lì a torse;
Senza ûn erbo, ûn paggiâ da andaghe sotta,
340Senza pægûi e ädreitûa senza risorse;
Tûtt’assemme se gîan, te lì ûnn-a grotta,
E dö mæximo asbrîo, senza stä in forse
Senza pûia d’incontrâ di örsci e di loî
Se ghe fûttan de söttö tutti doî.
34544Aoa chi vegniæ ö bon, vegnieiva ö spesso,
Se ve vuesse contâ cose han fottûo,
Ma l’é megio passaghe pe refesso
E ciuttosto peccâ ûn pittin de scûo
Che gh’é de côse che ûn bambin de gesso,
350Ö paisan ciû tanardo e ciû tambûo
Ö ghe trœuva d’istinto ö senso e ö fï
Senza mette i puntin proprio in sce l’i.
45De ste notte segrette e appascionæ
Fæte in sprescia, in desaxio in strangogion
355Ma assavûie da atrettanti valûtæ
Quanto meno gh’ëa a calma e a riflescion,
Testimoni discreti e smaliziæ
Nö sön stæti che l’ægua ö vento e ö tron
Che in tö mentre che lö ghe davan dentro
360De fœûa ghe fâvan l’accömpagnamento.
46Miæ che brûtto destin! de sta luçìa
Che da reginn-a a l’ha deciso a sorte,
Se commensa a desghœggie a litanìa
De sô tante disgrazie e da sô morte
365Sätôu zû ô primmo schæn con allegrìa
A scuggia zû a derûa sempre ciû forte
Che a ve dà dö cû in ciappa e comme ben
E a s’immerda ädreitûa comme ûnn-a pûtten.
47Invece de salvâ qualche apparenza
370E de demöase nö möstrandö a cea
A l’aumenta d’audaxia e d’impûdenza
Finn-a a fäse ciammâ moggê d’Enea,
E a ghe a ciocca ädreitûa senza decenza
Nö savendo tegnî moddo e manëa
375Mentre che ö cæto, che ö nö vœû de cuggie
Ö commensa a adesciase; ö frizze, ö buggie.
48De tûtte e malazioin, tûtti i malanni
Ch’emmo avûo da-o peccôu de nostra moæ,
Ö ciû che ö n’ha procûou lastime e danni
380E che ö cöre con ciû velocitæ,
Voî porriesci campâ çento mill’anni
Acquistâ l’esperienza a tonnellæ,
Ma doviesci pe forza ammette ö fæto
Che no gh’é mal’azion pezo che ö cæto.
38549Quando ö nasce ö l’é quæxi ciû piccin
Che ûn microbo de Koche e compagnia,
In sce e primme ö fâ ö morto e ciancianin
Ö l’aumenta in volûmme e vigoria,
Poi ö s’agita, ö schitta, ö fa cammin
390E ciû ö cöre, ö s’ingroscia, ö sciûscia, ö cria,
Ö diventa gigante, ö tocca ö çê
Dappertûtto ö l’agguanta e ö mette pê;
50Nö se riesce a sô forma a definî
Perché ö l’é ûn pô de tûtto. Ö pä ûn oxello
395Da-e so äe che ghe servan pe corrî,
Mentre in cangio ö l’ha ûn êuggio pe cavello
E mille oëgie appuntæ pe sta a sentî
Cose dixan apprêuvo a questo e quello,
Mille bocche lì pronte a riportâ,
400Pe dì e cose a traverso e a ezagerâ.
51Nêutte e giorno ö va in gîo sensa fermâse,
Ö nö dorme, ö nö quëta, ö no se stanca,
In sce ë töri, in sce i teîti ô va a pôsase
E se ö vedde ûn pacciûgo ö te l’abbranca
405E ö ghe sciûscia in manea da spolmonase
Che ûn bædin che ö no vaiva ûnn-a palanca
Ö diventa unn-a mössa ûnn-a cagnara
Che chi a töcca ö s’immerda e ö se bûzara.
52Puei pensâ che pittâ pè sto marviaggio
410Quando ö l’ha indovinôu quant’ëa successo,
Senza sta a zinzannä ö se misso in viaggio
E pe drîto, pe inverso e pe refesso,
Azzunzendo in ça e in là qualche retaggio,
Rinforzando dö cô se gh’ëa dö spesso,
415Ö se misso a cantala in tûtti i toin
C’ûnn-a cöa de commenti e spiegazioin
53Ö dixeiva: che ûn Tizio ûn farabûtto,
Ûn Troian senza scarpe, ammiseiôu,
Che pe ûn adæto ö s’accattava tûtto,
420L’ëa da poco in Cartagine arrivôu,
E Didon desprexando ö graddo, ö lûtto,
A l’aveiva in sce l’atto appilotôu
Ch’ëan zà döi rösci in t’ûnn-a scorza d’êuvo
E che ö batoso ö ghe mangiava apprêuvo;
42554Che se fava gariccio a tûtt’andâ
Cö pretesto ch’ëan zà maio e moggiê
Che ö l’ëa ûn sciallo continûo, ûn beguddâ
Giorno e nêutte zû a reo, co-e man, co-i pë,
Che i dovei d’unn-a testa coronnâ,
430Se compivan pe-i letti e i canapë,
Che gh’ëa in corte ûnn-a vea casa dö Leccia
Dove futte chi vϞ, beccia chi beccia.
55Queste cose e tante âtre ciû granîe,
Ö sparzeiva in ça e in lâ questa canaggia
435Che pe forza re Jarba ö l’ha sentîe
Nei commenti da corte e da marmaggia;
Ve lascio immaginâ che litanîe
Ö s’é misso a tiâ zû, neigro dä raggia,
Tanto ciû pe-o brûxö d’ëse reietto
440Dâ reginn-a Didon, pe stö soggetto.
56Questo re, che pe-o resto l’ëa ûn bastardo
De quello lescaiêu de sommo Giove,
Ö l’ëa pe stö sô poæ, pin de riguardo
Erzendoghe capelle in reggia e altrove
445E offrighe di bêu, c’ûn dîo de lardo;
Savûa sta cosa ö va in parrocchia, dove
C’ûnna voxe tra a fûtta e tra a preghiera
Ö se mette a tiâ zû sta tiritera:
57A-o bellin dove semmo ? e che manea
450A l’é questa, perdîe, de vûei trattâ?
No gh’é ciû né olocausti, né preghëa
Che ve possan costrenze a raxonnâ?
Mi me töccö pe vedde se a l’é vëa,
Ma mi ho pûia che se zêughe a cûggionâ,
455Stæ in çe solo a grattave ûn pô e zenuggie?
E e sæte, i lampi e i troin, sön tûtte cuggie?
58Ûn ciappetto vegnûo de chì sâ dove,
C’ûnn-a risma çernûa de pellegramme
Avanzo de casin, celle ed alcove,
460Che mì, balordo, g’ho levôu za a famme,
A me deve fâ ö torto, ö sommo Giove,
De dâme ûn pê in tö cû pe stö salamme?
Devo vedde stö chì che ö me dà a berta
E taxei, mentre lë ö buffa in coverta?
46559Ö l’ëa ancon lì in zenöggie a fâ lamenti
Che zà Giove sorpreiso, ö s’ëa vortôu
A-o recioccö da vöxe e di aççîdenti
Che sô figgiô ö gh’aveiva allivellôu
E piggiando, lì a caxo ûn pâ de lenti
470Ö s’ëa misso a amiâ zû, mëzö seccôu,
E puntando Didon, co-i sô binoccoli
Ö vedde Enea che ö te ghe dâ sciû a-i broccoli.
60A mössa Peo chi nö se treppa! a-o casso!
Atro che casto e che pietoso Enea:
475Atro che Italia! se nö metto a-o passo,
Le ö ghe a ciocca e ö ghe lascia a rastellëa;
Ohe là Mercûrio, vegni chì, paggiasso,
Se se beccia e se fûtte a sta manëa,
Stö bulicugge ö dà di pûnti a mì;
480Mercûrio, ho dîto che ti vegni chì.
61Mia fanni presto, piggia ûn pâ de venti,
Attachiteli a-o cû c’ûnn-a picaggia,
Bullite in tæra senza complimenti
E vannime a trovâ stö testa gaggia
485Che ö se perde in garicci e complimenti
Nö pensando a-o destin che ö l’hain sce-a taggia,
Vannighe a dî che n’ho zâ a mössa pinn-a
De veddiôu incarognî in ta pantalinn-a!
62Digghe alla fine che nö l’é pe questo
490Che Venere a me l’ha raccomandôu,
Ne pe fûttime in manea de daghe a-o resto
Che dûe votte dai greci a l’ha salvôu:
Che ö s’imbarche, che ö vadde, ö fasse presto,
Che ö nö stagghe ciû a fâ l’abbelinôu,
495Che ö l’ha ûn regno davanti e se ö nö vêu,
Ö nö deve privâne ö sô figgiêu!
63Ö n’ha ancon terminôu che zâ se mette
Mercûrio pe esegûi stâ commiscion,
Ö s’attacca a-e caviggie ûn pâ d’alette,
500Cön de ciûmme de gazza e de piccion,
Ûnn-a çenta d’ôrpello e de ciambrette
E ö storico capello de latton,
E ö l’agguanta pe bacco, ö Cadûceo,
Quella verga, sei ben, cöscì da rëo.
50564A l’é questa che a serve a-i sô manezzi,
Mal’azioin, ruffianate e tradimenti,
Che a combinn-a e ganciatê e ladrunezzi
Che a l’accianta in te l’orto a-i diffidenti,
Che a dirizze i cöggiöin, che a bûrla e leggi,
510Che a fa i zêughi de borsa e i fallimenti,
Che a fa perde e moggiæ, che a vende e figgie,
Chi ë a rövinn-a de case e de famiggie.
65In sce primma ö se bulla e ö fa ûnn-a ciomba
Zû da-o çë gambe streite e a testa avanti,
515E o precipita zû comme ûnn-a bomba
In sce ö ciû grosso di nevosi Atlanti,
Dove ö vento ö ghe sciûscia e ö ghe rimbomba
Dove a nebbia cö zeo, regna costanti,
E in sce stö monte che ö l’ëa ûn sô antenato,
520Öse ferma ûn pittin, pe piggiâ fiato.
66Poi ö törna a bollase e costezzando
Tocco e nö tocco in sce africane sponde.
Proprio cömme ûn ôchin ö va sfrixando
E annunziando a burrasca ö pei de onde,
525Becchezzando in ça e in là, de quand’in quando
Con di sâti, di sguetti, e de ôte rionde,
A so meta ö l’arriva e çea con çea
Pe-a primma cosa se ghe affaccia Enea.
67Ö l’ëa intento a di piani e di progetti
530De sontuosi palazzi e monumenti,
Tûtto lindo arrissôu, tûtto frexetti,
Co-i cavelli oleosi e puzzolenti,
C’ûnn-a sciabbra da rîe, pe dâ ai peccetti
Tûtta gemme, arabeschi ed ornamenti,
535E ûn mantello de porpora elegante
Ûn regallo tesciûo da sô galante.
68Appenn-a che ö l’ha visto ö te l’accosta
E ö ghe sbraggia in te l’oëgia: ah bellinön
Vanni là, che ghe vêu da faccia tosta
540A fâ ö leccabrûnie con stö saccon,
Ö baccan de lasciû ö me manda a posta
A annûnziate de trinca a sô opinion,
Cioè che ti ë ûn bulicciö, ûnn-a bellinn-a
E de tô balle ö n’ha zà a mössa pinn-a.
54569E cose ti te pensi? e con che fin,
Ti stæ chi a perde i giorni a zinzannâ?
Che ti devi dâ a mente a-o tô destin,
Che ti æ ûn regno da vinse e conquistâ,
Se a to gloria ti a metti in tö bellin
550No ghe mette tô figgio, e nû lasciâ
Pe guagnase ûn impero a mëza costa,
E ö se ne va, sensa aspetâ a risposta.
70Ast’apostrofe Enea, poviou cristian,
Ö sta lì comme Giona, inscemelïo,
555Co-i êuggi spalanchæ, co-e balle in man,
Nö savendo piggiâ nisciûn partîo,
Se decidise a stâ, se fûtte ö can,
Comme fâ con Didon, con che regîo
Raxonnala e decidila co-e bonne
560Affinchè ä so partenza a nö s’opponn-e.
71Primma scì, ma poi nö ghe passa in mente
I progetti ciû nesci e stravaganti,
Doppo avei zà deciso ö se ne pente
E ö fâ ûn miggio inderë, pe ûn passo avanti,
565Ciû ö desghêuggia ö s’imbroggia e finalmente
Ö decidde e ö se fâ vegni davanti
I ciû esperti campiöin dö sô drapello
Cioè Gianlucca e Baciccia Montexello.
72E ö ghe dixe: l’e l’öa de fâ partenza
570Ciancianin, senza fâ de ramadan;
Dî sta cosa a-i compagni in confidenza
E seggiæ tûtti pronti a fûtte ö can
Fasso assegno in sce-a vostra intelligenza
Pe fâ e cose con gaibö e sottoman;
575Mi parliô co-a reginn-a e ciancianin
Ghe ö ciantiô, con riguardo, in tö stöppin.
73Dîto e fæto, i compagni in t’ûn momento
Se disponn-an a fâ cose ö g’ha dîto,
Provvedendo all’imbarco e all’armamento
580A fâ bœûli, fangotti e a lasciâ ö scîto,
Ma scì balle, Didon ch’ëa ûn sacramento
Da nö pueighelo infiâ coscì pe drito,
Benché a fesse l’indian, che a fesse a morta,
Pe istinto de tûtto a s’ëa zà accorta;
58574E zà ö cætö ö ghe sciûscia e ö te ghe cönta
Che l’é dæto zà ö sevo ai bastimenti,
E che a squaddra troiann-a a l’ëa zà pronta
A tiâ sciû l’ancöa pe dà e veie ai venti,
E coscì lë a se spaxima, a se monta
590E te gh’intra in tö chêu mille aççidenti,
Tanto, che a sciorte imbestialîa dä raggia
Traversando a çittæ, pe andâ in sce-a spiaggia.
75Comme quando a ûnn-a donna che a se lascia
Abbrazzâ, manezzâ da questo e quello,
595Se per caxo ghe dî che a fâ a bagascia
Ve ghe ven ûn demonio pe cavello,
A reagisce, a risponde, a se sganascia,
E co-e ûnge, se a puëse, a faiæ ûn maxello,
Cöscì lë inveninâ veddendo Enea,
600A l’agguanta e a ghe parla a sta manea:
76Siôto, vile, ruffian, testa de casso,
Brûtö che ti ë, ti me ne fæ de queste?
Ah ti tii ö sascio e poi ti ascondi ö brasso,
Ti gii de bordo e mi restiô in te peste?
605A tì ti æ l’ûso de brûxâ ö paggiasso,
Anche trattando con de donne oneste?
Ma progenie de sbiri e de ruffien,
Ti me tratti ädreitûa, comme ûnn-a putten?
77E mì cose t’ho fæto e perché mai
610Ti te fûtti de mì e di tô zuamenti?
Ti væ incontro a de lastime e di guai
A fâte spenaggiâ da-i elementi,
E mi döviô restâ, chì in sce ö tramwai
Söla ermitta, a giasciâ bile e aççidenti?
615Pe fâ ûn viaggio a taston, ma brûtto boia
Cosa ti fæsci se existesse Troia?
78Ah pe queste mæ lagrime, pe quello
Assazzo de piaxei che ti mæ dæto,
Che ö l’é stæto ûnn-a gossa in t’ûn lavello
620E ö m’ha missö ciû coæ che soddisfæto,
Se de mì ti æ posciûö fâne ö bordello
E se qualche piaxei, provâ t’ho fæto,
Nö me fâ quest’azion diletto Enea,
Che a sæ degna da forca e da galea.
62579Ti sæ ben, che pe tì me son cacciâ
Dietro e spalle ö rispetto e a pudicizia,
Sön dai mæ pe ûnn-a putten consciderâ,
Son co-i Cappi Africani in nimicizia,
Da ûnn-a parte g’ho ö fræ che ö stà aspetâ
630Pe roviname ûnn-a ocaxion propizia,
Jarba dall’âtra, che ö nö vedde l’öa
De ciantamelo sotto ö portacöa.
80E tì æ chœu de partì? che Dio te mande
Ûn anghæso derê fæto a pestello!
635Se a-o meno a-o meno doppo tante giande
Ti m’avexi insaûrâ d’ûn rûbatello,
Che ö me tiesse sciû ö chœu, che poi da grande
Ö me fosse d’aggiûtto e de pontello;
Ma manco questo, döviô mûi chi ermitta
640Missa a-o bando da tûtti e derelitta!
81Comme chi ë naûfragôu se ten co-e brasse
Streito a ûn schêuggio, a ûnn-a tôa pe nö negâ,
Cöscì Enea, pe a pûia che a l’obbligasse
Co-i sô cênti a dovei capitolâ,
645Ö l’e stæto aspëtâ che a se sfogasse,
Che finisce a gragnœûa pe pûei parlâ,
Nö pensando che a Giove e a-o sô comando
E tegnindose ö sciôu nö parpellando.
82All’ûrtimo ö ghe fa: via, te ne prego,
650Nö fâ de scene e nö sciatate tanto,
Ti aviæ mille raxöin, mì nö te ö nego,
Né mì me vêuggio fâ passâ pe ün santo,
Ma alla fin fine, nö sön manco ûn cëgo
Né ûn Giuseppe, o ûn Eunuco, e perdiesanto
655Se ti mæ vosciûo ben, cose ne posso?
Dimme ûn pittin, doveivo spûate addosso?
83Mi pe dö resto, non ho mai pensôu
De vùei tiâ de sasciæ, retiando ö brassö
Né t’ho mai dîto che t’aviæ sposôu,
660Che de queste luçie mi nö ne fasso;
Cose ho fæto de mâ, t’ho trûffôu,
Eh perdie, gh’é da fâ tanto fracasso?
Nö l’ho fæto da solo, e se gh’ëa mì,
Vêu dî pe ö meno, che ti gh’ëi tì ascì.
66584Poi se fîse padron de dî e de fâ,
Se a-o mæ destin ghe comandasse mì,
Ti pêu ëse çerta che nö stæivo a giâ
Pe mâ e pe tæra e a rompï a mössa a tì,
Ma tornieivo a mæ Troia a fabbricâ,
670Comme a l’ëa primma e quande fösse lì,
Scì che sæ l’öa de stâ co-e balle a-o sö
A piggiase dö spazio e a fâ l’amö!
85Ma l’Italia a me ciamma e devo andâghe
Anche cö rischio de rompîme ö collo,
675Giove ö comanda e cose posso fâghe
Se lasciû in çê nö sön tegnûo pe ûn sciollo?
Ö sà ö Segnö, se ö m’ha sciûgôu zà e braghe
Se dappertûtto dove vaggo, Apollo
In mille moddi ö me l’ha fæto intende,
680Che bezêugna che vagghe e che me rende.
86Cose sön ste battûe che ti me strisci?
Cose ö l’é dunque mai questo to sdegno?
Non intendo perché ti ghe patisci
Se mì in Italia vaddo a fâme ûn regno,
685Mentre tì ti ë chi in Libia e ti ghe pisci
Da padronn-a e da re, perbaccolegno!
E vorrieivo savei, per cose mì
Nö posse fâ, cose ti æ fæto tì.
87Gh’é mæ poæ, che ö me sciûga ogni momento
690Se særo ûn œûggio pe dormî ûn pittin,
E ö me dixe che a l’é a fôa dö bestento,
Che sæ l’öa d’andâ drîto a-o mæ destin;
Me sovven de mæ figgio, e ö l’e ûn tormento
De pensâ che ö deve ese ûn re latin,
695E che invece ghe levo ö pan da-i denti
A sön de balle e de divertimenti.
88Nö l’é manco mez’öa che l’é vegnûo
Ûnn-a staffetta de Giove e ûn sô messaggio
A dîme bellinön, becco fottûo,
700A ordiname che me mette in viaggio,
E l’ho visto e sentîo, questo te ö zûo,
Nön invento, n’azzûnzo e nö retaggio,
Dunque lascia cörrî, ciû ti me frösci
E ciû mösse ti fæ, ciû ti m’angösci.
70589A l’aveiva aspëtôu che lë ö finisse
Senza dî ûnn-a parolla e senza ansciâ,
Co-i denti ciôsi e co-e pûpille fisse,
Contegnindo ö ghignon pe nö scciûppâ,
Sempre a töccö e nö töccö e lì in sce pisse
710D’andâ tûtta de sörva e straboccâ,
Ma nö pûendone ciû, neigra dä raggia,
Testa e cû a l’incappella e a te ghe sbraggia.
90E ti æ ö mûro de dì, ti æ a pretenscion
De vantâ che l’é Venere tô moæ?
715Ti ë nasciûo da-o Cavalli e da Giaron,
Ti ë ûn bastardûzzo da Maternitæ,
Ti ë sciortîo dall’ûspiâ d’ûnn-a prexion,
Allevôu dai putten bollettinæ;
Ma che scciatta de re, che sangue fin,
720Ti ë ûn rampollo de celle e de casin!
91E mì staggo chi a cianze, a renegâ,
A ûmiliame a stö paggiasso,
Che ö l’ha ö sæximo, ö chêu in tö belo cûâ
Che ö l’é bon pe ö Maxin che ö ghe tie ö lasso
725Cose serve fâ vöti e supplicâ
Se a-oa Giove e Giûnon, nö van ciû un casso,
Se nö gh’é ciû giustizia in tæra e in çë
Se sön tûtti ruffien, tûtti cuatë!
92E a pensâ che stö sîoto ö l’é vegnûo
730Chi a stracuâ pin de famme e senza ûn citto,
E mì sciolla che sön! l’ho riçevuo
Pe levaghe a miseia e l’appetitto!
E ancon, stesselà lì, che ho ancon vosciûo
In sce ö regno e in sce mî, daghe diritto,
735Pe veddime lasciâ comme ûn saccon
Ûn remorco qualunque, in abbandon.
93A sentilo ao-a ghe ö profeta Apollo,
Ao-a Giove, Mercûrio, ûn aççidente,
Che se mescian da-o çe pe questo sciollo
740Che son tûtti sciatæ pe questa gente!
E che ti posci scavenate ö collo!
Vanni dunque ûnn-a votta e che nö sente
Mai parlâ ciû de tì né de to gesta
In Italia, all’Inferno, a cadepesta!
74594Ma se quelli lasciû, nö sön schifosi
Senza ûn pô de giûstizia e de pietæ,
Spero veddite tì, co-i tô batösi
In ta merda e in tö pisciö assotteræ,
Spero veddive moî da pigoggiosi
750Implorando a mæ grazia a mæ pietæ,
Mûi de famme, de freido e d’aççidenti
E senz’œûio, né sâ, né sacramenti.
95E a l’aviæ continuôu, ma dä pasciön,
Da-o travaso da bile a s’impuntella
755E a se mette a tremâ dä convulscion
E a sæ cheita lì, se ûnn-a sô ancella
Faxendola assetâ in sce ö caregon,
A n’avesse finîo questa ratella,
Mentre Enea ö se ne va scrollando e spalle
760E dixendo fra le: son tütte balle.
96E piggiando occaxion da-o svegnimento,
Che ö ghe dava ûn pittin de libertæ
Ö va a-o porto e ö fa scì che in t’ûn momento
Tutti i legni son vönti e preparæ
765Cacciæ in mâ comme sön senz’armamento
Con de remme in sce l’atto improvvisæ
Da ûnn-a selva de pin che a l’ëa vixinn-a,
Adattæ in quinta e sprescia e â biscôchinn-a.
97Aviei zà visto petussâ ûnn-a sotta
770Da ûnn-a raccolta de moscoin merdæ
Che in sce ö prinçipio ghe van ûn pe votta,
Poi a sciammi ädreitûa centûplichæ,
Parte restan de dato e parte sotta,
Missi in orgasmo dall’aviditæ,
775Che in t’ûn lampo, assorbîa dâ concorrenza,
Nö ghe ne resta manco ciû a semenza;
98E coscì l’ëa ö remescio e l’invexendo
Che da-o porto ä çittæ, da questa e quello
Favan tûtti i Troien, parte cörrendo
780A portâse a sô roba in tö batello,
Parte andando a-e provviste o racchϞggendo
I dispersci, i bettoanti in t’ûn drapello,
Che in te meza giornâ l’ëa tûtto a posto,
E pe pûei fotte ö can, tûtto disposto:
78599Che sospii ch’ëan i tô, povia Didon
Che beziggi, che lastime, che centi,
Quando stando assettâ da-o tô barcon
Ti veddeivi stö sciato e stì ornamenti!
Bruttö siôto d’amô che ti æ a pascion
790De fa fà tante mösse a-e povie genti,
Cose l’é che ti fæ, cose ti futti?
Perché i ommi ciù boin, vegnan cifutti?
100E lë vinta, obbligâ dâ tô possanza,
Fando forza a-o sô chœû contro e tô lezzi,
795Pe nö perde ädreitûa tûtta a speranza
A s’attacca a s’agguanta a tûtti i mezzi,
E ciamando so sϞ che a lՑa in ta stanza,
Pe mostraghe stö sciato e sti manezzi,
A ghe dixe cianzendo: Ecco a manea
800Co-a quæ me tratta stö brûtô d’Enea!
101Ti no veddi che ö scenta e ö piggia ö liscio
Che ghe e veie ai pennoin di bastimenti?
E n’ho forse raxon se ghe patiscio
Mi che stavo segûa di sô zuamenti,
805Che ö me lasce a marsî sola in tö piscio
Proprio comme ûn saccön di ciû scadenti?
Se a-o meno a-o meno, ö me l’avesse dîto,
Me l’avieivo piggiâ ûn pô ciû pe drito!
102Cöri dunque da lë, vagghe a parlâ
810Perché andandoghe mi, sæ tempo perso,
Mentre invece da ti ö se lascia fâ,
Che ti sæ daghe sciû, proprio a-o sô verso,
Vunzilo ben, perché ö se ö lascie infiâ,
Perché ö gh’intre da lë in te l’œûggio gûærso;
815Cianzi, rangogna, caregando e tinte,
Digghe che mi, nö g’ho mai fæto ninte.
103E che nö sön mai stæta a bordo ai Greghi,
Né comme lë, nö g’ho mai fæto ö sezze,
Che nö vaddo a çerca ö mâ, comme i meghi
820Pe prefûtte i Troien, pe daghe lezze,
Né sô poæ, né sô moæ, né i sô colleghi,
Né nisciûn di brutöi che lë ö protezze
Ho ingannôu, trattôu mâ, piggiôu de mûtte,
Perché in cangio ö me sprexe e che ö me fûtte.
825104Se de mi, dö mæ amö ö se n’imbûzara,
Che po ö meno, ö provedde â sô salvezza
Che nö sön miga poi, proprio a bazara
Perché ö scappe cöscì cön speditezza,
Che ö zinzann-e ûn momento, ûnn-a fucciara,
830Perché ö mâ ö dagghe zû da sô groscezza,
Che ö l’aspëte ûn pittin, che ö n’aggie pûia
Che ghe parle de nozze e de luçia.
105Poi che ö cöre, che ö vadde a-o sö destin,
In Italia, all’inferno, a Calicûtte,
835Ma che ö me lascie repiggiâ ûn pittin,
Che m’assuefe a stö colpo e che m’aggiûtte
A scordâme st’azion da repessin,
Che benché sola a dà di punti a tûtte!
Vanni, ti æ inteiso? se ti ö fæ fermâ
840Solo cöa vitta te porriô pagâ.
106Questo a dîva a sô sœû cö crescentin,
Con tante âtre raxioin che nö ghe metto,
Mentre lë a fâ comme i figgiœû piccin,
Quande se mettan a zûgä a-o siassetto
845E a l’andava e a vegniva ogni pittin
A sciûgâ e cugge a Enea, ma senza effetto,
Che in sce stö punto benché ö fise bon
Nö se ghe pûeiva fâ sentî a raxon.
107Comme quando ûnn-a lalla avara e ricca,
850A l’ha i nevi despiæ che a vœûan prefutte,
Se ghe mettan in gîo, picca e repicca,
Perché a l’arve ö sacchetto e a molle e mutte,
Lë a fâ a sorda, a nö cede e a se busticca
E ciû brigan, ciû fân, ciû a se ne futte.
855E cöscì l’ëa d’Enea, che ciû ö veddeiva
Che ghe ö vueivan mezûa, ciû ö se strenzeiva
108Visto quindi Didon che a fava sappa
E che l’ëa comme vûei süssa ûn agûo,
E ö mettise a corrî dietro a chi scappa,
860L’ëa parlâ a ûn sordo e sigilla cö spûo,
A s’imbosa, a nö sà ciû cose a giappa,
Che a perde a bira e a te va zû a derûo,
E ghe ven, povea diâ, coæ de cacciase
Ûn pâ de dîe in tö cû pe poi strangöase!
865109E cûn l’agiûtto da superstizion
A se sentiva di presentimenti
Che a mandavan co-a testa in tö ballon
E ghe favan vegnî mille aççidenti,
O versando dell’œûio e cûn bûtton
870Imbösando ö salin, cöi sô ingredienti,
O se dunque incontrando ûn zembo, ûn guærso
O assettandose a tôa, cö pan inværso.
110E comme ancön nö ghe bastasse a pûia,
Pâ che ghe seggie capitôu stö fæto:
875Lë a possedeiva ûnn-a fotografia
Che dö morto sô maio, a l’ëa ö ritræto,
Cappo d’arte de Rösci o de Pavia
E che nö sô quante a gh’avesse dæto,
Ma che ö l’ëa fæto in grande e a-o natûrale
880C’ûnn-a cornixe che nö gh’ëa l’eguale.
111Gh’ëa zà parsö che a nœûtte ö se mescesse
E che ö l’amiessec’ûn pa d’œûggi scûi,
Che ö ciamesse pe nomme e ö ghe dixesse:
«Avardite Didon, che ti nö a dûi!»
885E ûnn-a sbrazzoa in sce-ö teito a gh’annunziesse
A sô fin, cöi sô cênti e i sô lûi...
A s’assunava d’ëse sola e spersa,
E ö casto Enea che ö sprexiava a guersa.
112E veddeiva coscì, coscì pensava
890Quello veggetto, che aviei visto a seia,
Che ö piccava bacchæ, che ö s’arraggiava
Perché i batösi ghe dixeivan Neia:
Che ö no pueiva dormî, che ö nö mangiava
Che ö criava sempre da vegnighe a peia,
895Credendo de sentî sempre ûn batöso
Che ö ghe sbraggiasse questo nomme odioso.
113Coscì, a povia Didon, missa a quaterno
A commensa a piggiâ e disposizion
Pe levâse ädreitûa da quest’inferno
900Da questa vitta de tribulazion;
E sforzandose a rîe, calma all’esterno,
Ascondendo i sô affanni e e sô pascioin,
Anna, a dixe a so sϞ, da chi in avanti
Vœûggio futtime a reo de tûtti quanti!
905114Mi conoscio ûnn-a Singa, ûnn-a donninn-a
Proprio dö paise de Fontannabonn-a
Che a l’é stæta cantante e ballerinn-a,
Scin che a pûeiva pagâ da so personn-a
Poi fiorista da stradde e chellerinn-a
910E da vegia, a s’inzegna e a l’appixonn-a
De stanze a di remorchi e che a sa l’arte
D’annunzia l’avvegnî, faxendo e carte.
115Lë a sa fâ di pacciûghi e di manezzi
Con di baggi sciacchê, de cöe de bisce,
915E co-e paole segrette e co-i strionezzi
A te i mette a buggî, misce e remisce,
Che a pœû fâ cose a vœû co-i sô strionezzi,
Fâ che nasce l’amö, che ö scomparisce,
Che se mesce e montagne e vive i morti,
920Addrizzà a testa a-e donne e gambe a-i storti.
116Mi te zûo, figgia caa, che nö vorrieivo
Sottomettime a questi incantamenti,
Ma nö veddo âtra stradda e nö trovieivo
Atra cûra adattâ pe i mæ tormenti,
925Dunque famme ö piaxei, che mi gradieivo
Fâ ö strionezzo in ti reali appartamenti,
Çerca un locale spazioso, averto
Anzi ciû che se pœu, ben a-o scoverto.
117Ammûggiando de legne in abbondanza,
930Comme ti fæsci pe componn-e ûn fôu,
Piggia e armi che ho appeiso in ta mæ stanza
E che quello brûtö ö m’ha regalôu,
Tûtta a roba che a l’ëa de sô spettanza
Scinn-a ö letto in to quæ ö m’ha trombôu
935Perché s’é dito e combinoû co-a singa,
Che no reste de lë manco ûnn-a stringa
118E so sœû, che a n’aviæ mai ciû credûo
Che a l’avesse de idee coscì barbinn-e,
Senza fâ osservazioin, lì in sce ö tambûo,
940A se mette a ammuggiâ legne e fascinn-e,
Mentre a povia Didon con dö velûo,
Con da sgarza, de frange e de tendinn-e,
A ghe fâ tûtt’ingïo ciocche e festoin
Comme s’ûsa in te gexe in te funzioin.
945119Savendo a sorte che a ghe vueiva fâ,
A fâ mette in sce-a pira e braghe e mûande,
Ö ritræto d’Enea, cö scuddo e a spâ,
E a-e adorna de ramme e de ghirlande
De cipresso, de pigna e de cornâ,
950Che mostravan e pigne e balle e giande,
Vöendo forse onorâ, con quest’idea,
Ûnn-a de doti ciû apprexiæ d’Enea.
120Lì gh’ëa a singä presente e abberûffâ,
Che a fava di atti e che a mostrava i denti,
955Tiando zù di sacranoin da fâ tremâ
Tûtta a casa, da-o teito aî fondamenti,
E a bruxiava dell’erba attœscegâ,
Che a ve fâva vegnî mille aççidenti,
Cön di siôti, di inguenti e de pomæ
960Cuggie d’aze, galösci e beli cûæ.
121E a reginn-a descâsa e quæxi nûa,
Nö pensando che a fin che a vûeiva fâ
A ghe versa de dâto ûnn-a mescciûa
Fæta de gran, con di mottin de sâ,
965E pregando, se in çe gh’é chi se cûa
D’ûnn’amante sedûta e abbandonâ,
Perché ö l’aggie in memoia e ö tegne conto
Da fin che a deve fâ pe quest’affronto.
122L’ëa passôu mezanœûtte e tæra e mâ,
970Ö Creoû, contegnûo cö continente,
Tûtte e bestie e i cristien che pe mangiâ
Se devan fötte vicendevolmente,
Ëan zà andæti in tö cûccio a riposâ,
E ghe a cioccavan saporitamente,
975Mentre invece Didon, neigra da raggia,
A nö posa, a nö quieta, a nö pisaggia.
123E co-a nœûtte crescendo in lë ö brûxö
D’ëse stæta tradîa coscì vilmente,
A se mette a sbraggiâ: che bell’ônö,
980Mîa che figûa che ö me fa fâ co-a gente!
Chi ghe sâ, chi troviô tanto brûtö
De bonn-a bocca de voei dâme a mente,
De sposâme avvilîa comme ö me lascia,
Che nö me resta che de fâ a bagascia?
985124Chi porriô ciû sposâ di mæ galanti,
Forse ûn arabo, ûn neigro, ûn canellon?
Ma se ho fæto zà e corne a tûtti quanti,
Me mandian a fâ fûtte e con raxon;
Doviô andâ coi troien pe-o mondo erranti
990Solo a faghe da serva e da striggion?
Perché ogni siôto ö me tambûsce ö sezze,
Me spelinsighe e scciappe e ö me purpuezze?
125Partiô insemme co-i mæ in sce ûn bastimento
Quande commensan a piggiâ respìo?
995Senza scopo, raxon, senza argomento
Doviô törna con mi, portali in gîo?
Nö, ciûttosto se creppe in sce ö momento,
Ûnn-a lamma che a taggie, ûn colpo e addio
Chi ë in te peste ghe stagghe e che ö s’inzegne.
1000E chi l’ha in tö stöppin che se ghe ö tegne.
126L’ëa con tante raxioin, che a-o sô tormento
Dava sfœûgo a reginn-a abbandonâ
Quand’Enea che ö l’ëa zà in sce ö bastimento,
E ö s’ëa misso in sce a poppa a pisaggiâ,
1005Ö se vedde davanti in t’ûn momento
Torna quella figûa de mandillâ
Che ö l’aveiva zà visto ûn’atra votta,
Mandôu da Giove pe insegnaghe a rotta.
127E ö ghe torna a ripete: ah canellon,
1010Chi dorme, figgio cao, nö piggia pesci,
E ö dà ûn câsö â fortûnn-a e all’occaxiön!
Mentre che ti stæ a torse e ti nö mesci,
Forse aspettando de piggiâ ö lacciön,
Ghe a reginn-a, se tì ti nö savesci,
1015Che a l’aspëta ö momento ö ciû propizio
Pe puei fate in te l’ortö, ûn çerto ûffizio.
128E ti stæ chi a lappâ perdingolinn-a!
Quande ti æ l’occaxion de piggiâ ö lisciö?
Se a te trϞva ancon chi doman mattinn-a,
1020Ti ë ûn ommo morto e ti finiæ in tö pisciö;
Ma se poi ti æ piaxei da tô rovinn-a
Mi nö so cose dî, te compatisciö,
Anzi d’incangio, me ne batto e cugge
E te pisciö in tö cû ciaö bullicugge.
1025129Coscì dito, ö deslengua e ö casto Enea
Ö se mette in setton, pin de spavento,
Ö se leva, ö trambuscia, ö fâ in manëa
Che s’adesce i mainæ dö bastimentö
E ö se mette a sbraggiâ: tiæ sciû a bandea,
1030Remme in mâ perdiesanto, e veie a-o ventö,
Nö l’é tempo de stâ co-e balle in man
Chi besœûgna fâ presto e futte ö can.
130E pe fâ come ö dixe, ö dà ûnn-a botta
In sce ö cavo, co-a sciabbra e ö te l’arrionda.
1035Fan ö stesso i compagni e in t’ûnn-a votta
Son tûtti i legni destacchæ dâ sponda,
Se tia sciû e veie, se ghe molla a scotta,
Pe piggiâ ö ventixœû che ö te i seconda,
E poi forza de remme, aggiûtta, arranca,
1040Scciûmma l’ægûa coscì, che a ve pâ gianca.
131In t’ûn giano che ö dava in sce ö çetron
L’ombra opaca da nœûtte a s’ëa cangiâ;
E a reginn-a che a s’ëa missa a-o barcon
Pe godise l’æxia da mattinnâ,
1045A s’accorze d’aveilo in tö fogon
Senza pueiselo ciû despûntellâ,
In tö vedde i Troien, za fœûa de tîo,
Che ghe davan de remme a tûtt’abrîö,
132Aoa ve lascio immaginâ ûn pittin
1050Comme a resta incarognâ e inscemelîa!
Poi a vegne ûnn-a fûria da-o venin,
A se streppa i cavelli e a te s’abrîa
De pattasse pe-a faccia e pe-i tettin,
A se sguara a camixia, a cianze, a crîa:
1055Brûtô d’ûn Giove, ti me vorti e spalle?
Se te posso acciappâ, t’arranco e balle.
133E stö foresto, stö ruffian da gîo,
Ö pœû dâme ö bughezzo in casa mæ,
Senza ûn betordo che ö ghe dagghe ö crîo,
1060Che ö piggie a casci e ö ghe ne leve a cuæ
A nö sâ mai ciû dita, ah, nö perdîo,
Acciapêli pë cuggie e nö i mollæ,
Scin che n’aggian cagoû zû cö fighæto,
E baronate e malazioin ch’an fæto.
1065134Ma ahimemì, cose diggo e cose fasso,
Perché m’arraggio, se l’ho zà derë!
Questa a l’é furia che a nö serve a ûn casso,
Le comme vuesse dâ di pugni in çë!
L’ëa tempo alöa se ö vueivo mette a-o passo,
1070Quando ö l’ëa chì che ö comandava lë,
Fando l’alûoû pe no pagâ gabella,
E coa vorpe ficcâ sotto l’axella.
135Questo ö l’é l’ommo che ö nön ha de falle,
Che ö se porta in tö sacco i sô penati,
1075Che ö se camalla sô pappâ in sce spâlle,
Che ö l’ha a miscion de fondâ regni e stati?
Perché nö pueivo tiaghe ûn lasso a-e balle,
Tialo a remorco, faghe fâ döi sâti,
Daghe in pasto sô figgio, asbrialo in mâ
1080Lë con tûtta a sô stirpe astrassonnâ?
136Sô che fando coscì, me saivo missa
A-o brûtto rischio de sätâ ö barcon,
Ma dovendoghe mi lasciâ a pellissa,
Me sæ almeno piggiâ a soddisfazion
1085De pueî fâne de lö tanta sasissa,
De mandâ lë e sô figgio in perdizion,
De mettili con mì, tûtti a quaterno
De portâli con mì, tûtti all’inferno.
137Tì bagardo d’ûn Sö che perdiesann-a!
1090Ti sæ i cæti de tûtti i fradellin,
Ti Giûnon che ti æ stæta a me ruffiann-a,
Pe ciantamelo megio in tö stoppin,
E ti Santa Luçia che ti ë a casann-a
Di caröggi, de celle e di casin,
1095Dî se ho mai meritoû stö trattamento;
E stæ almeno a sentî ö mæ testamento:
138Se a l’é dîta e che seggie ö sô destin,
De toccâ ûn porto e d’acquistâ da tæra,
Che ö se trœûve de fronte a di assascin,
1100E che pe vive ö seggie sempre in guæra!
Che çercando soccorso ai sô vexin,
Ö se sente risponde c’ûnn-a gnæra,
E che prîmma che ö mœûe d’ûn aççidente
Ö se vedde creppâ tûtta a sô gente.
1105139Tiri, i vostri rampolli e discendenti
Di figgiœû di figgiœû, zû all’infinito,
Cö figgiœû di figgiœû de sti aççidenti
Seggiæ sempre in question, sempre in attrito
Seggiæ in guæra de lungo e sempre ai denti
1110Pe mâ, pe tæra e in qualunque scîto,
Sempre botte ruffiann-e a ogni occaxion,
Senza paxe né tregua o transazion.
140Ma da queste quattr’osse invendichæ
Sciorte ûn guerriero che ghe fûmme e cugge,
1115Che ö s’appatte per mì, de iniquitæ
Che m’ha fæto sûbî stö bullicugge,
Che ö gh’é ciocche ädreitûa senza caitæ,
Che nö reste de lö manco e fregugge
Ö ghe fasse rompî ö collo in scavenn-a
1120Con ciantaghelo sotto ö fî da schenn-a.
141E pe finila con sta vitta gramma
E con tûtte e sô bæghe a-o stesso asbrîo,
Tiando zû tacchi e se destriga e a ciamma
Ûnn-a veggetta che a l’aveiva in gîo,
1125Çerta Rosinn-a che a l’ëa stæta a mamma
De quello beccelan de sô marîo,
E a ghe comanda: sta a sentî Rosinn-a
Vanni sûbito a dî a mæ sœu Nettinn-a,
142Che a se destrighe e che a me porte chì,
1130L’ægua câda, i profummi e tûtto ö resto
Che g’ho zà comandôu, per cose mì
Vœûggio finîla d’angosciame e presto,
Brûxiândo insemme a quella pira lì,
Tûtte e memoie de quell’ommo infesto!
1135A-oa, cöri «ghe sghæuo», dixe a veggetta,
E a và a fâ a comiscion, ranga e ranghetta.
143Inflescibile e dûa quindi Didon
Pe finîla ûnn-a votta e de pettâ
Benché giâna dâ pûia comme ûn limön,
1140Co-e pûpille bexinscie, inveninâ,
A se fâ forza e con risolûziön
A te mönta in sce ö rogo, a sfoddra a spâ,
A l’é dæta da Enea c’ûn atro fin
E a se a punta con gaibo in ti tettin,
1145144Dando ûn ûltimo sguardo a-o noto lettö,
Triste ricordo da demöa passâ,
A se mette a ragnâ comme ûn pivettö
Pensando a-e cose che ö gh’a vistö fâ,
E a ghe dixe cianzendo: oh ti diletto
1150Testimoniö e occaxion dö mæ peccâ,
Continûo campo d’amorosa lotta,
Aoa accœûggime morta ûn’âtra votta.
145Ecco a messa a le dîta, e son çenâ,
Daggo ûn buffö a candeia e addio vexin!
1155Nö ghe verso de poeila arremediâ,
E son mi che me ö cianto in tö stöpin,
Aoa quando sô morta e assotterrâ,
Cose resta de mi e dö mæ destin?
Ho da ö vinte fondôu questa çittæ
1160Vendicôu mæ marîo, fottûo mæ fræ.
146Ah sæ morta davei feliçemente
Se n’avesse intoppôu questi canaggia
O morti primma lö d’ûn aççidente,
Che de vegnîme chi a straquâ in sce a spiaggia!
1165Chi a se bœûtta in sce ö letto e lungamente
A da in smanie, a fa bötti a se spenaggia
A se caccia co-a testa in ti lensêu
Tiando sciû di sospï da strenze ö chœeû!
147Poi a dixe: a le crûa dovvei creppâ
1170E doveila dâ vinta a stö strasson,
Ma se intanto, mi l’ho in tö bëlo cûâ,
Cose serve avei tortö o avei raxön?
Muimmo comme se sæ, stö mandilâ
Se ö n’ha visto ö mæ fœûgo a mæ pascion,
1175Che ö a vedde aoa da lunxe e che ö se porte
Ö rimorso con lë de questa morte.
148Dîto e fæto; a stâ in bansa ûn pittinin,
Poi c’ûn colpo deciso a schissa a spâ
Che a ghe fâ ûn bellö sguaro in ti tettin
1180E a ghe sciorte da schenn-a, insaguinâ;
A sta scena, e camëe ch’ëan lì vixin
Se son misse a tiâ fischi, a cianze, a ûrlâ
A fâ tanto bordello e tanto sciâtö
Comme fosse a çittæ piggiâ d’assâtö.
1185149A sti sbraggi, a sti crï, sô sêu Nettinn-a,
A precipita lì che pâ che a sgœùe;
A se streppa i cavelli, a s’arrampinn-a
In sce a catasta de Didon che a mϞe,
A l’abbrassa, a sbraggia: a mî meschinn-a
1190E son mi che t’ho dæto a sciönza a-e rœûe
E son mi che ho fornîo pessa ed unguentö
Pe pûei fâ tante mösse in t’ûn momentö?
150Ti te a fæ, ti te a mangi, e mi chi son
De lasciâme in t’ûn canto a renegâ?
1195E perché ti mæ fæto ûn rescosön
Senza vûei che te vegne a accompagnâ?
Mentre invece t’ho misso in condiziön
De fâ e cose ä sordinn-a e de lasciâ
Mi to sêu, cö senato e i çittadin
1200A fâ tûtti a figûa da burattin?
151Fando cöscì ti mæ arrangiôu da-e feste,
Pûemmo tiâ ö banco pe serrâ bûttega,
Morto tì, morti tûtti, ite missa este,
A-oa a cuggia a l’é fæta e a nö se mega;
1205Che posse almeno dâ riposo a queste
Tó vestigia mortali, e se me nega
Ö destin che ti posci ancon campâ,
Che pe-o meno, te posse assotterrâ!
152E co-e lagrime a-i Ϟggi e ciancianin,
1210Despuntandoghe ö bûsto a ghe retïa
A camixia bagnâ d’in sce i tettin,
E a ghe lava a ghe sciûga a sô feria;
Lë a parpella a tîa ûn bagiö a fâ ö sappin,
Comme in çerca de lûxe e a se regîa
1215Pe tre votte in sce ö gommiö e a terza... pon,
A dà ûn creppo e a vâ zù comme ûn strasson.
153E commossa Giûnon da-o sô patì,
Iride a manda che a ghe dagghe a-o resto,
Che a ghe scciode ö pûvien pe fâ sciortî
1220Quell’avanzo de sciôu che gh’ëa molesto,
Dandose ö caxo, che a nö pueiva muî
Essendose ammazzâ pe fâ ciû presto,
Ed avendo ö sô tempo antiçipôu
A l’aveiva ö pertûso ancön tappôu.
1225154E a ragazza tecciosa in t’ûn asbrîo
A precipita zû che a pâ ûn oxello
Tûtto sprazzi de luxe e colorîo....
E fermandose ûn pô pe fâ trapello
In sce a testa ä morente, a và d’asbrîo
1230Çercandoghe in te scciappe ö pertûxello
E a ghe l’arve in manea che ö fâ sciûscetto
E ö descarega l’anîma in t’ûn petto.